Ada ura-ura rokok Kiddie Pack bakal muncul di pasaran Malaysia. Gila!

Semua orang tahu merokok sememangnya satu tabiat buruk. Malangnya 50% dari golongan lelaki di Malaysia tetap merokok. Merokok merupakan faktor risiko utama bagi penyakit bahaya dan menyebabkan 10–12% kematian di Malaysia. Serangan sakit jantung adalah berkait rapat dengan merokok.

Baru-baru ini, kita digemparkan dengan berita bahawa jualan rokok kiddie pack bakal berada di pasaran Malaysia. Mengapa ada sesetengah pihak begitu prihatin kepada isu rokok ini sehingga sanggup menyokong penjualan rokok "Kiddies pack" di Malaysia. Adakah sesetengah pengusaha kedai kopi begitu terdesak untuk mengaut keuntungan dengan menyajikan rokok untuk para pelanggan mereka. Jika rokok Kiddies Packs disokong untuk jualan, ia merupakan salah satu bencana kerana akan menggalakan kanak-kanak untuk merokok.

Kami kongsikan penulisan oleh Dr Mohd Fadhli Mohd Fauzi, Pegawai Perubatan Sarjana Kesihatan Masyarakat,  Pusat Perubatan UKM dalam laman facebook beliau beberapa hari lalu mengenai bahaya rokok kiddie pack.

"Kalau boleh saya mahu masa diputar kembali kerana susahnya nak berhenti merokok berbanding mula merokok," kata perokok.

Rokok mengandungi bahan yang boleh menyebabkan ketagihan, iaitu nikotin. Ketagihan adalah item powerful dalam perniagaan kerana apabila pelanggan ketagih, mereka akan meletakkan produk ini sebagai prioriti utama dalam hidup. Mereka akan terus membeli walaupun tak mampu beli nasi.

Percayalah, lagi awal pelanggan ketagih, lagi besarlah potensi keuntungan syarikat pengeluar. Jika dapat menyemai rasa ketagih sejak remaja atau kanak-kanak, berpuluh-puluh tahun lagilah syarikat ini akan terus relevan dan mencipta keuntungan. Jika anak muda perokok ini memegang tampuk negara satu hari nanti, mungkin mudahlah syarikat untuk melobi nanti.

Suatu masa dulu, kerajaan Malaysia mengambil langkah proaktif untuk mengharamkan iklan rokok, memperkenal design pek khusus, melarang penjualan kepada individu berumur bawah 18 tahun dan melarang penjualan pek 10 batang atau rokok sebatang-sebatang.

Tapi langkah2 yang diambil di atas bertujuan mengurangkan pemasaran, aksesibiliti dan affordabiliti terutamanya kepada golongan bawah umur terhadap rokok.

Ada ura-ura bahawa syarikat pengeluar melobi agar penjualan pek 10 batang atau kiddie pack dibenarkan semula atas beberapa alasan contohnya ketidakmampuan individu membeli pek 20 batang menyebabkan lambakan rokok haram masuk melalui sempadan dan mengurangkan kutipan hasil kerajaan. Benar atau tidak, saya tak pasti.

Kiddie pack, seperti namanya, hanya akan memudahkan golongan bawah umur untuk membelinya. Jika pek 20 batang, mereka mungkin terpaksa kongsi 20 orang untuk membeli satu pek sehari. Jika 10 batang, cukuplah cari member 10 orang. Ber"kutu" 10 orang lebih mudah daripada 20 orang.

Dengan adanya kiddie pack, mereka hanya perlu menyimpan seminggu sahaja berbanding jika sebelum ini dua minggu. Yup, kerana harga memiliki sekotak rokok menjadi lebih murah iaitu separuh.

Dengan adanya kiddie pack, lebih susah nak kantoi kalau spotcheck di sekolah kerana saiznya lebih kecil dan lebih cepat habis berbanding pek 20 batang.

Dengan kiddie pack, ia tidak akan menyelesaikan pun masalah penyeludupan di sempadan atau meningkatkan hasil kerajaan.

Sebaliknya, dengan kiddie pack, lebih ramai golongan bawah umur mendapat akses mudah membeli rokok atas sebab affordabiliti yang diceritakan sebelum ini. Efek domino, lebih ramai menjadi ketagih dan terus membeli serta memanjangkan jangka hayat syarikat pengeluar walaupun jangka hayat sendiri mungkin menjadi lebih singkat.

Apabila ramai ketagih dan terus membeli, kesan-kesan kesihatan seperti yang terpampang di pek rokok akan menjadi semakin prevalen. Kos rawatan dan rehabilitasi akan menjadi semakin tinggi dan mungkin tidak tertampung dengan kutipan cukai rokok. Kita rugi, syarikat pengeluar untung. Lagi teruk, rosaknya generasi muda akibat rokok adalah satu kehilangan modal insan yang tidak ternilai harganya buat negara.

Saya percaya, walaupun anda merokok, anda pasti tak mahu melihat kanak-kanak dan remaja terlibat dalam ketagihan merokok seperti anda kerana kalau boleh anda pun mahu berhenti serta merta, kan?

Mula merokok lebih mudah berbanding untuk berhenti, dan itu jugalah sebab mengapa kiddie pack mesti diperangi!


6 Gunung Berapi Aktif Paling Berbahaya Di Dunia

Kita patut berasa bersyukur kerana muka bumi Malaysia hanya mempunyai satu gunung berapi, yang terletak Borneo. Gunung Bombalai yang berketinggian 1,067 meter ini terletak di Tawau dan berusia 27,000 tahun. Bombalai berstatus ""PreHolecene" iaitu gunung berapi berusia lebih 12,000 tahun dan dikategorikan sebagai "Pyroclastic Cone".

Namun, gunung berapi ini dikatakan tidak aktif, dan kali terakhir ia meletus adalah beribu-ribu tahun yang lalu. iluminasi.com ingin berkongsi antara 6 gunung berapi aktif yang menakutkan di dunia.

Dahulunya merupakan sebuah pulau yang terletak di Kagoshima, di daerah Kyushu, Jepun. Namun, selepas letusan gunung berapi yang berlaku pada tahun 1914, pulau tersebut telah bersambung dengan Semenanjung Osumi. Sehingga kini aktiviti gunung berapi ini masih berterusan yang mengeluarkan abu ke kawasan sekitar.

Letusan terbaru adalah pada 5 Februari 2016 dan pada 13 September 2016, pakar daripada Sakurajima Volcano Research Team dan Bristol University telah menganggarkan letusan besar akan berlaku dalam tempoh 30 tahun.

Terdapat lebih kurang 3 juta penduduk tinggal 8 kilometer daripada gunung berapi aktif di Itali ini, iaitu Vesuvius. Gunung berapi ini merupakan satu-satunya yang pernah meletus di daratan Eropah dalam jangka masa 100 tahun ini. Letusan paling buruk pernah dicatatkan adalah pada tahun 79 AD yang telah menenggelamkan bandar Pompeii dan Herculaneum. Kini, hampir 73 tahun gunung ini tidak meletus, yang memberikan klu bahawa ia akan meletus tak lama lagi.

Gunung Galeras terletak di sebelah bandar yang mempunyai 450,000 penduduk, yang mana sangat membahayakan penduduk sekitar. Bandar Pasto berada betul-betul di cerun bahagian timur Gunung Galeras, yang mana tidak aktif semenjak 1978. Namun ketidakaktifan itu tidak lama bertahan apabila ia meletus kembali pada tahun 1988 dan kemudian sekali lagi pada tahun 1993 yang mengorbankan nyawa 6 orang saintis dalam satu letusan kecil. Letusan kecil ini kemudiannya berterusan selama 20 tahun.

Terletak di Hawaii, Gunung Mauna Loa adalah gunung berapi aktif terbesar atas muka bumi. Berada pada ketinggian 13,677 kaki dari aras laut, gunung berapi ini telah meletus sebanyak 33 kali dalam masa 200 tahun yang lalu. Kali terakhir ia meletus adalah pada tahun 1984 yang menyebabkan lavanya bergerak sejauh 4 kilometer. Letusan tersebut adalah petanda bahawa ia akan meletus tak lama lagi.

Colima adalah gunung berapi yang berpotensi menyebabkan bahaya dan dikatakan sebagai salah satu gunung berapi paling aktif masa kini di Amerika Utara, yang boleh mencabar kehebatan gunung berapi Popocatepl yang terletak di Mexico City. Gunung ini agak jauh dari Mexico City, dengan jarak 482 kilometer, dan dikatakan semakin aktif pada tahun 2016.

Tak semua gunung berapi berbentuk gunung dengan bentuk kon dan terletak di atas gunung. Yellowstone adalah "super volcano" yang paling besar atas muka bumi, yang mana keluasannya adalah seluruh taman tersebut, yang terletak di Wyoming, Amerika Syarikat. Di saat ia menjadi tumpuan pengungjung dari serata dunia, Yellowstone ini hanya sedang menunggu masa untuk meletus. Dan jika ia meletus, mampu meranapkan kawasan sekitar dalam sekelip mata.


Bayi Pramatang? Ini Salah Satu Dari Puncanya

Di saat mengandung, ibu-ibu hamil perlu menjaga macam-macam perkara termasuklah pemakanan, gaya hidup dan yang paling penting, mendapatkan rehat yang cukup. Rehat yang cukup bagi ibu hamil bermakna rehat yang cukup bagi bayi dalam rahim yang sedang membesar.

Antara salah satu punca kelahiran pra-matang adalah ibu yang tidak mendapatkan rehat yang cukup. Dan punca kepada masalah ini berkait rapat dengan gangguan tidur yang dialami ibu hamil. Dalam satu kajian, gangguan tidur pada ibu hamil seperti insomnia dan apnea ketika tidur meningkatkan risiko melahirkan bayi pramatang.

Penemuan ini dapat memberikan amaran awal kepada doktor mengenai kelahiran pramatang. Ia juga dapat memberikan peluang kepada doktor untuk meminimumkan risiko kelahiran awal, jika gangguan tidur dapat diuruskan ketika hamil.

Kajian tersebut dilakukan oleh Universiti California (San Francisco), yang mana memberikan kesedaran kepada ibu hamil yang menghadapi masalah tidur tetapi tidak mengetahui kesan kepada bayi dalam kandungan. Ini merupakan kajian pertama yang mengkaji kesan insomnia terhadap kehamilan.

Kajian ini dilakukan dengan menggunakan 2,265 wanita hamil yang mempunyai faktor risiko kelahiran pra-matang, termasuklah merokok dan tekanan darah tinggi, serta motif kajian iaitu gangguan tidur.

Kesemua wanita ini diletakkan dalam kumpulan yang sama berdasarkan faktor-faktor tersebut dan setelah kajian dibuat, mereka mendapati bahawa kebarangkalian untuk mengalami kelahiran pramatang (sebelum 37 minggu) bagi ibu yang mengalami masalah tidur adalah sebanyak 14.6% berbanding 10.6% bagi mereka yang tidak.

Dan bagi bagi mereka yang mengalami insomnia dan sleep apnea, risikonya adalah dua kali ganda iaitu 29.2%.

Apa yang mengujakan mengenai kajian ini adalah gangguan tidur adalah faktor risiko yang boleh diubahsuai," Jennifer Felder, Ketua Kajian

Menurut Jennifer lagi, terapi kognitif adalah salah satu rawatan berpotensi yang sedang diusahakan oleh mereka untuk cuba dan mengurangkan risiko tersebut dan tidak memerlukan sebarang ubatan.


5 Tanda Awal Kanser Pada Kucing Yang Pemilik Kucing Perlu Tahu

Kucing, sama seperti manusia mempunyai risiko untuk mendapat kanser. Malah kanser juga merupakan antara pembunuh utama kucing di seluruh dunia. Sebagai pemilik kucing, anda haruslah peka sekiranya terdapat simptom atau tanda-tanda awal kanser pada kucing anda.

Sekiranya tanda-tanda berikut terdapat pada kucing anda, sila berjumpa doktor haiwan (vet) untuk mendapatkan kepastian.

Sekiranya terdapat sedikit penurunan pada berat badan kucing anda, itu mungkin normal bergantung pada pemakanan atau tahap aktif anda. Walau bagaimanapun, sekiranya terdapat penurunan berat badan secara luar biasa, ianya mungkin petanda awal kanser.

Menurut Dr. Zeidel, pengasas Malta Animal Hospital dan ahli American Veterinary Medical Association, penurunan berat badan secara abnormal merupakan petanda paling utama kanser. Sekiranya kucing anda tiba-tiba tidak berselera hendak makan, itu merupakan sesuatu yang perlu dirisaukan. Sekiranya kucing anda tidak mempunyai masalah hendak makan tetapi tetap mencatatkan penurunan berat badan, itu juga merupakan petanda yang tidak elok. Sila bawa kucing anda berjumpa doktor dengan kadar segera.

Sekiranya terdapat perubahan pada mulut si kucing seperti pendarahan, ketumbuhan, perubahan warna pada gusi ataupun bau busuk, ianya mungkin simpton kanser mulut. Kucing yang sudah tua lebih berisiko dijangkiti kanser ini. Malangnya tanda-tanda ini selalunya lambat dikesan kerana pemilik kucing jarang memeriksa mulut kucing mereka.

Selain itu, doktor juga menyarankan agar pemilik kucing memerhatikan sekiranya ada tanda-tanda yang disebutkan di atas pada kucing anda terutamanya ketika kucing anda sedang menguap atau makan.

Pendarahan pada hidung kucing adalah sesuatu yang tidak normal. Untuk kucing yang sudah berumur, ianya lebih merisaukan. Pendarahan pada hidung berkemungkinan tanda awal kanser pada hidung kucing anda.

Sementara itu, sekiranya terdapat pendarahan pada kucing yang masih muda ianya berkemungkinan terdapat bendasing pada hidung kucing anda. Sekiranya tidak pasti sila berjumpa vet dengan segera.

Selain penurunan berat badan secara luar biasa, peningkatan berat badan secara luar biasa juga boleh menjadi tanda awal kanser. Sebagai pemilik kucing, anda haruslah peka dengan tabiat pemakanan si comel.

Sekiranya kucing anda kurang makan tetapi tetap mencatatkan peningkatan berat badan, ianya adalah sesuatu yang perlu diambil perhatian. Disarankan berjumpa vet untuk mendapatkan kepastian.

Sawan merupakan tanda kanser otak pada kucing, terutamanya kucing yang sudah berumur. Sekiranya kucing anda menunjukkan tanda pelik seperti kebas pada anggota badan atau mulut berbuih, kucing anda mungkin mempunyai penyakit sawan. Sila berjumpa vet dengan kadar segera.

Tanda-tanda awal kanser di atas hanyalah sebahagian tanda yang perlu diambil tahu oleh setiap pemilik kucing. Setiap pemilik kucing mestilah peka ada tahap kesihatan kucing peliharaan agar si kucing tidak menderita.


Siapa Reka Pingat Sukan SEA KL 2017?

Pingat Sukan SEA kini sedang menjadi buruan ribuan atlit yang bertanding dalam pelbagai acara yang dianjurkan. Ada bermacam gaya atlit menyambut kemenangan mereka dan sudah pastilah terserlah wajah bangga tatkala mereka dikalungkan pingat tersebut di leher.

Tahukah anda siapakah pihak yang bertanggungjawab merekacipta dan mengeluarkan pingat tersebut?

Pingat-pingat yang menjadi buruan ini semuanya dihasilkan melalui kerjasama di antara Kementerian Belia dan Sukan serta pihak Royal Selangor, pakar pembuatan barangan daripada logam pewter. Oleh kerana itu, Royal Selangor dinamakan sebagai Rakan Pingat Rasmi bagi KL 2017.

Royal Selangor dipilih berdasarkan pengalaman mereka mereka pelbagai bentuk trofi dan pingat untuk pelbagai kejohanan besar seperti kejohanan F1 Malaysia, LPGA Malaysia, Sukan Komanwel 1998 dan Sukan SEA 2001.

Pingat-pingat Sukan SEA 2017 direka dengan menggunakan bahan timah dan kayu kempas yang mudah didapati di negara kita. Rekaan pingat itu dipertanggungjawabkan sepenuhnya kepada pihak Royal Selangor dalam memastikan kualiti yang terbaik serasi dengan pencapaian atlit yang memenanginya.

Mempunyai watak dan identiti yang tersendiri, pingat yang direka mempunyai permukaan melengkung yang disaluti badan kayu. Bahagian tepi pingat diperbuat daripada pewter yang disadur dengan emas atau tembaga mengikut warna pingat yang diperlukan. Bahagian kayunya pula diawet dengan minyak bagi mengekalkan warna asal serta menjaga kualiti kayu. Setiap pingat mempunyai dimensi diameter 80mm x 11mm dengan berat setiap satunya 140 gram.

Selain itu, Royal Selangor juga dipertanggungjawabkan untuk mereka Obor rasmi Sukan SEA 2017 dan replika baton Sukan SEA 2017. Obor berbentuk segitiga yang direka melambangkan kekuatan dan perpaduan dengan dibentuk agar mempunyai lengkungan licin, bagi menampakkan Malaysia sebagai sebuah yang moden dan penuh dengan tradisi.

Berita baiknya, anda tidak perlu menjadi seorang atlit untuk memenangi pingat. Pihak Royal Selangor juga mengeluarkan pingat peringatan sebagai kenang-kenangan bagi anda yang gemar mengumpulkan produk-produk seperti ini. Selain itu, jika anda rasa nak berlari seorang diri dengan memegang obor Sukan SEA 2017, anda juga boleh memiliki replika obor Sukan SEA untuk dibawa berlari.Cuma replikanya kecil sedikit lah jika dibandingkan dengan yang asal.


Sejarah Ringkas Evolusi Pakaian Sukan Atlit Wanita Dunia

Pakaian atlit sememangnya akan menimbulkan kontroversi, apatah lagi apabila dikaitkan dengan pakaian atlit yang agak menjolok mata yang dipakai oleh atlit beragama Islam, khasnya.

Pernahkah anda melihat evolusi pakaian atlit dari dulu sampai sekarang? Pasti banyak perubahan yang telah dilakukan dalam mereka cipta pakaian untuk atlit zaman sekarang, yang rata-ratanya mempunyai keupayaan otot dan rangka yang lebih kuat berbanding dahulu.

Untuk artikel ini, mari kita imbas kembali evolusi pakaian bagi atlit wanita yang dipanggil leotard yang dipakai sejak dari mula wanita dibenarkan bertanding sehinggalah sekarang, di mana pakaiannya mampu membuatkan lelaki tak senang duduk dan perempuan pula merasa malu dengan apa yang dipaparkan secara terbuka.

Jules Leotard adalah individu dari Perancis yang memperkenalkan kepada dunia pakaian yang kita kenali sebagai leotard sekarang, bersempena nama beliau. Jules adalah seorang ahli akrobat yang memerlukan pergerakan yang lincah serta tidak terbatas, jadi dia mencipta pakaian tersebut untuk dirinya. Pada awalnya, Jules memanggil pakaiannya dengan nama 'maillot', namun selepas kematiannya, orang ramai mula menggelarkan pakaian tersebut 'leotard.'

Pada awalnya, leotard bukanlah baju rasmi bagi atlit. Leotard lebih banyak digunakan oleh mereka yang bergiat dalam arena sarkas atau individu yang mempunyai kerjaya seperti Jules.

Wanita hanya dibenarkan bertanding dalam Olimpik 1900 selepas penganjur Olimpik pertama pada tahun 1886 merasakan penyertaan wanita akan membuatkan kejohanan itu tidak menarik, tidak praktikal dan membosankan. Hanya bermula pada tahun 1900 di Paris, wanita dibenarkan menyertai acara-acara sukan terten€. Gambar di atas adalah gambar pakaian atlit wanita Denmark pada tahun 1908.

Gambar di atas adalah pasukan renang Olimpik pada tahun 1912. Pada waktu ini, pakaian atlit wanita masih lagi cuba menutup beberapa bahagian sulit terutamanya punggung menerusi bahagian yang sedikit labuh.

4 orang atlit wanita di atas adalah pelari pecut pasukan Jerman dalam acara 4x100 meter. Olimpik pada tahun tersebut diadakan di Amsterdam, Belanda. Pada Olimpik inilah buat kali pertamanya kategori wanita bagi acara atletik dan gimnastik dianjurkan. Halina Konopacka dari Poland menjadi wanita pertama dalam sejarah dunia memenangi kejuaraan acara balapan dan padang kategori wanita.

Pada era ini, pakaian berbentuk leotard mula menjadi pilihan ramai atlit bukan sahaja lelaki, malahan wanita. Populariti baju renang wanita berbentuk leotard yang bermula dari era 20-an menjadikan badan sukan mempertimbangkan penggunaan leotard sebagai pakaian rasmi atlit bagi sesetengah sukan. Alice Coachman, seorang atlit Amerika Syarikat menjadi atlit wanita bukan berkulit putih pertama memenangi pingat emas Olimpik.

Penggunaan leotard pada atlit gimnastik dan gimrama wanita pada era ini berkembang, namun atas dasar etika, pelbagai sekatan dikenakan ke atas pakaian yang dibenarkan seperti warna dan kadar telus fabrik.

Oleh kerana fabrik pakaian atlit melekat pada badan, orang ramai khasnya dari negara-negara Kesatuan Soviet yang pada masa itu mula menjadi kuasa besar gimnastik mula menampakkan minat menonton rancangan gimnastik dan gimrama atas sebab-sebab yang tak mahu diterangkan.

Sukan gimnastik dan gimrama pada tahun 1980-an mula dikuasai oleh Bulgaria menerusi sekumpulan atlit mereka yang digelarkan 'The Golden Girls of Bulgaria' yang gemar memakai pakaian yang berwarna-warni ketika bertanding.

Atas usaha menggalakkan penyertaan negara Islam dalam acara sukan wanita di Olimpik 1992, pihak penganjur membenarkan atlit dari negara Islam menggunakan pakaian berbentuk unitard yang lebih sopan berbanding dengan leotard. Hassiba Boulmerka, atlit dari Algeria menjadi wanita pertama dari Algeria dan negara Arab yang memenangi pingat emas acara sukan Olimpik.

Pada tahun ini, badan yang mengawal selia cara bola tampar di seluruh dunia, iaitu International Volleyball Federation. mengumumkan yang tidak ada lagi kewajipan pada atlit wanita untuk memakai bikini dalam sebarang kejohanan bola tampar pantai. Ini adalah satu perubahan baru yang positif yang menggalakkan penyertaan atlit wanita yang berhijab ke dalam sukan bola tampar.

Pada Olimpik 2016, 3 atlit berhijab telah berjaya memenangi pingat sukan Olimpik. Kimia Alizadeh Zenoorin dari Iran berjaya memenangi pingat gangsa bagi sukan taekwondo. Ibtihaj Muhammad dari Amerika Syarikat telah menjadi atlit Muslim-Amerika pertama memenangi pingat bagi Amerika Syarikat setelah memenangi gangsa dalam acara lawan pedang.

Sara Ahmed dari Mesir pula menjadi wanita pertama dari negara-negara Arab memenangi pingat dalam acara angkat berat. Dia juga menjadi wanita Mesir pertama memenangi pingat dalam sukan Olimpik.

Begitulah penerangan serba ringkas tentang pemakaian atlit wanita dan bagaimana evolusi pakaian mereka dari dulu sehinggalah sekarang. Memang diakui, soal pakaian adalah satu isu yang penting tetapi apa jalan tengah yang perlu diambil dalam soal menjaga maruah atlit dan pada masa yang sama, meninggikan peluang untuk menang ketika bertading.

Adakah ini satu isu yang perlu diambil berat atau atas permintaan ramai, perlu dipejamkan sahaja sebelah mata kita kerana fesyen pakaian atlit sudah ada garis panduan yang kita patut ikuti dalam memastikan peluang kemenangan tinggi?

Anda putuskanlah sendiri jawapan kepada persoalan itu kerana ini bukanlah satu isu, yang perlu kita semua pandang ringan.


Dua Perangkap Pembiayaan Perumahan Kerajaan Yang Penjawat Awam Kena Tahu

Sebagai penjawat awam, banyak kelebihan yang diberikan oleh kerajaan. Antara kelebihan yang diberikana adalah elaun bersara/pencen dan juga kemudahan pinjaman kewangan. Disebabkan kemudahan pinjaman kewangan inilah yang menyebabkan ramai golongan muda yang menghadapi masalah kewangan.

Mari ikuti tulisan En. Mohd Fadhli Mohd Fauzi mengenai beberapa kesilapan strategi penjawat awam disebabkan salah faham mereka. Boleh ikuti laman Facebook beliau untuk ilmu berkaitan hartanah.

Untung jadi penjawat awam kerana selepas sah jawatan, mereka boleh membuat pembiayaan perumahan kerajaan dengan margin pembiayaan 100% pada had kelayakan pembiayaan yang tinggi.

Tapi malangnya ramai terperangkap dengan dua perkara ini, iaitu margin pembiayaan 100% dan had kelayakan yang tinggi.

Kalau anda penjawat awam atau pasangan / kenalan anda ialah penjawat awam, baca dan kongsikan artikel ini supaya lebih ramai celik hartanah.

Penjawat awam banyak yang terperangkap apabila tahu margin pembiayaan perumahan kerajaan adalah 100%. Maknanya, jika kelayakan mereka 270K, mereka boleh beli rumah harga《270K dengan pembiayaan penuh.

Penjawat awam yang belum celik hartanah terutamanya yang baru kerja pasti akan menyangka mereka tak perlu keluar duit sendiri kerana margin pembiayaan adalah 100%.

Maka, buat apa nak risau untuk menyimpan deposit beli rumah. Sebab itu ramai yang mulakan kerjaya dengan pembiayaan peribadi, diikuti pembiayaan kereta.

Hmm.. takpe, nanti masa mereka mula survey untuk beli rumah, baru mereka tahu pembiayaan penuh pun lazimnya kena bayar deposit juga; biasanya 10%, kadang-kadang 3%, dan jarang-jarang 1%, walaupun ada juga yang boleh dapat 0%. Bayaran deposit tu akan dipulangkan selepas pembiayan fully disbursed.

Kalau deposit 0% pun, untuk rumah undercons, kena juga keluar duit lepas siap nanti untuk renovasi rumah sikit. Untuk subsale, kalau dapat rumah yang cuci kaki je terus masuk takpelah juga.

Anda boleh rujuk gambar had kelayakan pembiayaan perumahan penjawat awam. Sangat tinggi, kan?

Ramai penjawat awam terperangkap dengan had kelayakan tinggi ini dengan terus membeli rumah idaman sebagai rumah pertama, yang biasanya mereka jadikan rumah terakhir mereka juga.

Ada juga yang menggabungkan had kelayakan suami dan isteri kerana kedua-dua mereka ialah penjawat awam demi membeli rumah idaman harga gabung kelayakan.

Dua-dua layak 340K, jadi bolehlah beli rumah 680K. Landed, undercons, besar. Konfem, ini rumah idaman.

Apabila gaji mula dipotong untuk bayar rumah, baru perasan baki gaji yang ada cukup-cukup untuk bayar pembiayaan peribadi dan pembiayaan kereta. Nak dijadikan cerita, dua-dua kena pindah tempat kerja, jadi rumah idaman kosong. Nak sewakan rasa sayang. Hmm..

Penjawat awam yang bijak akan memanfaatkan keistimewaan ini untuk miliki 3 rumah dengan modal minima, bukan terperangkap dengannya.


5 Salah Faham Mengenai Afrika

Apabila memperkatakan tentang Afrika, mesti kebanyakan kita akan terbayangkan keadaan orang berkulit hutan, hidup di padang pasir dalam keadaan miskin.

Selain itu, akibat daripada mainan pihak media barat dan juga info yang salah, banyak perkara yang kita salah faham mengenai Afrika.

Ini mungkin salah faham paling banyak berlaku. Kebanyakan orang menganggap Afrika adalah sebuah negara yang besar.

Salah! Afrika sebenarnya adalah sebuah benua, sama seperti benua Afrika, Eropah dan lain-lain. Benua Afrika merupakan benua kedua terbesar dan kedua paling ramai penduduk. Benua ini dihuni kira-kira 1 bilion penduduk dan terdapat 54 negara dalam benua ini! Untuk melihat senarai negara di benua ini, boleh ke laman web Countries of The World.

Ini juga salah salah faham akibat gambaran yang diberi oleh pihak media. Di Afrika, terdapat padang pasir yang popular antaranya Padang Pasir Sahara dan Padang Pasir Namib. Namun, itu tidak bermakna keseluruhan Afrika adalah padang pasir.

Sebahagian besar Afrika terutama pada bahagian tengahnya diliputi oleh hutan hujan tropika. Pada kawasan tinggi di pergunungan seperti Gunung Kilimanjaro di Tanzania, iainya mempunyai keadaan sub-artik.

Di dalam media elektronik, kita sering dihidangkan dengan gambaran tahap kemiskinan orang Afrika yang tinggal di pondok-pondok dan rumah yang usang. Makan tidak hairanlah sebahagian kita menganggap hampir kesemua orang Afrika masih tinggal dalam keadaan tersebut.

Di Afrika, terdapat banyak etnik atau puak yang masih memilih cara hidup tradisional. Oleh itu, mereka masih mengekalkan gaya hidup dan selesa hidup dalam keadaan sedemikian. Secara realiti, banyak bangunan tinggi telahpun dibina di bandar-bandar utama di Afrika.

Di Afrika, terdapat banyak bahasa. Hampir semua etnik atau puak mempunyai bahasa mereka sendiri. Walaupun sebahagiannya mempunyai dialek yang seakan-akan sama, ia berlainan sama sekali.

Apabila sebut tentang Afrika, perkara pertama yang ramai orang akan bayangkan tentulah orang yang berkulit hitam. Sebenarnya kurang tepat.

Mengikut sejarah, ramai orang dari luar seperti Eropah telah sampai ke negara-negara di Afrika dan membina penempatan mereka. Sebagai contoh, orang Portugis telah membina penempatan mereka di Namibia 400 tahu dahulu. Begitu juga orang Dutch di Afrika Selatan, Perancis dii Angola. Selain orang putih terdapat juga India dan Cina yang berhijrah ke sana. Negara Afrika Selatan terkenal sebagai negara dengan kepelbagaian kaum dan jangan terkejut kerana ramai orang Malaysia juga boleh dijumpai di sana.


4 Negara Dengan Kematian Tertinggi Akibat Perang Dunia Ke-2

Peperangan adalah sesuatu yang boleh dikatakan membawa banyak kerugian daripada keuntungan. Namun, ia tetap berlaku atas beberapa sebab termasuklah ketamakan manusia untuk mengawal dunia dengan cara kekerasan. Akibatnya, banyak nyawa terbunuh dan kebanyakan daripadanya adalah orang awam yang tidak bersalah.

Dalam perang terbesar dalam sejarah iaitu Perang Dunia Kedua yang berlaku dari tahun 1939 hingga 1945 di antara dua pakatan iaitu Pakatan Allies dan Pakatan Axis telah mengorbankan 83 juta nyawa secara keseluruhan, dan 59% daripadanya adalah orang awam

iluminasi.com ingin berkongsi 4 negara dengan kematian tertinggi ketika Perang Dunia Kedua.

Jumlah kematian rakyat Poland sangat tinggi pada Perang Dunia Kedua iaitu hampir 22% daripada populasi negara itu. Ketika itu Poland mempunyai populasi Yahudi tertinggi di Eropah, dan 3 juta daripadanya mati dalam pembunuhan beramai-ramai oleh tentera Nazi. Pada 1 September 1939, Poland telah diceroboh oleh tentera Nazi dan 2 minggu selepas itu pula, tentera Soviet Union pula menyerang negara ini. Walaupun cuba untuk menentang, namun disebabkan kekurangan anggota, Poland menyerah kalah.

Dilaporkan bahawa tentera Jerman mengarahkan orang awam Poland supaya berbaris dan kemudiannya ditembak. Seramai 20,000 mayat dijumpai bertimbun di satu kawasan pembunuhan. Juga seramai 22,000 tentera Poland telah dibunuh dalam Katyn Massacre, oleh organisasi polis rahsia Soviet Union, yang diluluskan oleh Joseph Stalin.

Poland dibebaskan pada tahun 1944 dan jumlah nyawa yang terkorban adalah sebanyak 5.82 juta, yang mana 80% daripadanya adalah orang awam.

Kebanyakan daripada rakyat Jerman menentang penglibatan Jerman dalam Perang Dunia Kedua yang menyebabkan negara Nazi itu mengalami kerugian yang sangat besar dari segi nyawa. Kebanyakan nyawa yang terkoban adalah daripada pasukan tentera disebabkan oleh taktik agresif Adolf Hitler. Orang awam Jerman yang dikatakan berbahaya juga telah dibunuh oleh Adolf Hitler sendiri, iaitu lebih daripada 300,000 nyawa. Serangan udara oleh tentera musuh menambahkan lagi statistik ini sebanyak 400,000 nyawa. Jumlah keseluruhan nyawa rakyat Jerman terkorban adalah sebanyak 5.3 juta termasuk Adolf Hitler yang membunuh diri, dan 3.3 juta daripada jumlah tersebut adalah orang awam.

Perang Dunia Kedua bagi China bermula lebih awal apabila bertembung dengan Jepun pada tahun 1937 dalam Perang Sino-Jepun Kedua. Dalam pembunuhan beramai-ramai rakyat China oleh tentera Jepun dalam apa yang dipanggil "The Nanking Massacre", dianggarkan sebanyak 300,000 nyawa terbunuh. Selain itu, polisi yang dilaksanakan oleh General Yasuji Okamura iaitu "Three Alls Policy" yang bermaksud bunuh semua, bakar semua dan rampas semua telah menyebabkan hampir 3 juta nyawa rakyat China melayang. Jepun mengesahkan bahawa 80% daripada nyawa rakyat China yang terbunuh adalah orang awam dan cara Jepun membunuh rakyat China yang tak bersalah dengan menyembelih menyebabkan ketegangan antara Jepun dan negara-negara lain untuk bertahun lamanya.

Sebanyak 23.4 juta nyawa warga Soviet Union telah terkorban ketika Perang Dunia Kedua. Lebih buruk lagi, kebanyakan daripada nyawa ini terbunuh disebabkan oleh seorang individu, iaitu pemerintah Soviet Union sendiri, Joseph Stalin. Joseph Stalin, adalah pemerintah kejam yang bertanggungjawab atas kemasitan 23 juta mangsa. Beliau membunuh lebih banyak nyawa daripada Adolf Hitler.

Terdapat ramai pegawai-pegawai tertinggi tentera Soviet Union dibunuh oleh Joseph Stalin kerana paranoid kuasanya akan dirampas. Bagi tentera Soviet Union yang lari dari medan perang, mereka akan dihantarkan ke tempat yang memungkinkan diri mereka terbunuh, jadi, kematian ini tidak kelihatan seperti mereka dibunuh. Ia merupakan arahan Joseph Stalin dan dianggarkan seramai 400,000 tentera Soviet Union mati dengan cara ini.

Selebihnya nyawa yang terkorban adalah tentera Soviet Union yang terbunuh ketika perang menentang Jerman, dan dalam Peperangan Stalingard sahaja mengorbankan hampir 2 juta nyawa.


4 Ahli Silap Mata Paling "Power" Dalam Sejarah

Siapa tak suka silap mata? Silap mata merupakan satu cabang seni yang sangat unik dan istimewa. Terdapat banyak jenis silap mata yang dilakukan oleh mereka yang pakar dan ini yang membezakan antara seorang ahli silap dengan ahli silap mata yang lain. Apa yang membuatkan mereka istimewa adalah kebolehan untuk membuatkan penonton ternganga dan juga terpinga-pinga.

Terdapat ramai ahli silap mata profesional di atas muka bumi, namun siapakah yang terhebat di antara mereka semua? iluminasi.com ingin berkongsi antara 4 ahli silap mata yang paling hebat di dunia.

Dengan perwatakan yang agak cool, David Blaine adalah seorang ahli silap mata yang lain daripada yang lain. Beliau dikatakan sangat unik, teliti dan fokus ketika melakukan persembahan. Silap mata yang dilakukannya sangat berkualiti tinggi dan tak dapat dilakukan oleh ahli silap mata yang lain. Rancangan televisyen pertama David Blaine, "Street Magic" dikatakan sebagai kejayaan cemerlang dalam dunia silap mata kerana telah mengubah perspektif penonton televisyen menyamai mereka yang menonton secara langsung.

Silap mata yang dipersembahkan oleh David Blaine mencetuskan revolusi dengan memberi tumpuan kepada reaksi penonton. Apa yang dilakukannya adalah mengalihkan perhatian penonton televisyen supaya fokus kepada penonton di dalam televisyen. Teknik ini membuatkan penonton televisyen leka.

Pada tahun 2006, satu aksi daripada David Blaine di hadapan Lincoln Center di New York masih kekal dalam memori dimana beliau berada di dalam bekas sfera berdiameter 2.4 meter yang mengandungi air garam isotonik, selama 7 hari. Selepas menamatkan aksi itu, beliau memberi kebenaran kepada Universiti Yale untuk memantau dirinya bagi mengkaji reaksi badan manusia terhadap penenggelaman yang lama di dalam air.

Siapa tak kenal Criss Angel, yang sangat terkenal dengan adegan "terapung" atas angin, atau "terbang". Christopher Nicholas Sarantakos, atau Chris Angel memulakan kariernya sebagai ahli silap mata di New York dan melebarkan sayap ke Las Vegas. Beliau mula dikenali ketika melakukan persembahan secara langsung dalam "Criss Angel Believe" yang berkolaborasi dengan Cirque du Soleil di kasino Luxor di Las Vegas yang menjana RM645 juta pada tahun 2010.

Apa yang membuatkan Criss lebih terkenal daripada ahli silap mata yang lain adalah beliau adalah ahli silap mata yang paling kerap muncul di kaca televisyen. Persatuan Ahli Silap Mata Antarabangsa telah menamakan Criss Angel sebagai "Magician of the Decade" bagi tahun 2009, dan "Magician of the Century" pada tahun 2010.

Walaupun berada di tangga ke-2, David Copperfield, tidak diragui digelar sebagai ahli silap mata yang paling terkenal di atas muka bumi. Lahir pada tahun 1956, David Copperfield atau nama sebenarnya David Seth Kotkin adalah seorang ahli silap mata yang sangat berkaliber dan bertaraf tinggi.

Antara aksi David Copperfield yang paling diingati adalah ketika beliau "menembusi" Tembok Besar China. Ia menjadi bualan hangat seluruh dunia. Ketika beliau berada di "dalam" tembok tersebut, dikatakan jantungnya tidak berdegup, yang dipaparkan pada monitor degupan jantung.

David Copperfield juga banyak menerbitkan rancangan televisyen dan telah menggondol 21 Anugerah Emmy dalam 38 pencalonan. Sepanjang karier melebihi 40 tahun sebagai ahli silap mata, beliau menerima pengiktirafan daripada Guinness World Recods sebanyak 11 kali. Pada tahun 2015, David memperoleh sebanyak RM271 juta dan meletakkan beliau dalam senarai 20 selebriti dengan pendapatan tertinggi di dunia.

Forbes mengumumkan bahawa David Copperfield adalah ahli silap mata komersial yang paling berjaya dalam sejarah.

Menggungguli carta ini adalah lagenda silap mata, Harry Houdini. Beliau merupakan anak kelahiran Hungary yang dilahirkan pada tahun 1874. Beliau sangat terkenal dengan aksinya melepaskan diri dan juga yang terhebat dalam membuat persembahan di hadapan orang ramai. Apa yang lebih menarik, aksi yang dilakukan Harry tidak pernah dilihat dan ditunjukkan pada tahun 1890-an, dan ketika itu, tiada ahli silap mata setanding dengannya.

Beliau yang juga merupakan Presiden Persatuan Ahli Silap Mata Amerika, pernah melepaskan tangannya yang digari oleh anggota polis. Beliau bukannya ahli silap mata murahan dan amat mementingkan profesionalisma dan standard. Beliau kerap mendedahkan ahli silap mata yang menipu, dan juga menyaman mana-mana artis yang meniru aksi-aksinya.

Beliau juga pernah membintangi beberapa buah filem namun berhenti dari dunia lakonan kerana tidak menguntungkan.


Lambakan Produk Kesihatan Di Pasaran Malaysia Kebanyakannya Gebang Je Lebih

Adakah anda pernah perasan, ada produk kesihatan atau minuman kesihatan yang "meletup" sekejap sahaja. Produk-produk ini meletup disebabkan aktiviti promosi yang hebat sehingga menaja slot drama atau rancangan televsyen. Tapi selepas tamat sahaja sasaran jualan mereka, produk tersebut terus hilang dalam pasaran.

Selalunya produk-produk ini diusahakan oleh mereka yang mempunyai nama besar dan dikenali agar mudah untuk membuat pemasaran dan mempengaruhi pembeli. Inilah yang dikatakan "PRODUK HIT"

Mereka memang sangaja hasilkan produk ini untuk meletup sekali sahaja dan mereka sasarkan jualan sehingga mencapai 1 juta jualan.

Bagi keuntungan mereka pula, jom kita buat sedikit perkiraan iaitu produk minuman kesihatan yang menjanjikan seribu keajaiban kepada pembeli.

Jika sejuta produk terjual ....? Bayangkan keuntungan yang mereka perolehi. Kenapa harga kos murah sangat? Sebab mereka memang nak pasarkan sekali sahaja dan tidak mengharapkan pengguna membeli kali kedua.

Cukup sekadar persembahan produk yang meyakinkan dan kelihatan eksklusif serta mahal, isi kandungannya pula yang dikatakan ekstrak pelbagai pati jus mungkin cuma perasa, gula dan campuran madu, tambahan vitamin asas seperti vitamin c dan multivitamin serta pengawet sahaja.

Begitulah kisahnya produk hit ini. Sebab itu kadangkala pembelian produk yang sama kali kedua sukar dan kerap dikatakan "stok baru tak sampai lagi".

Mungkin juga stok masih ada tetapi saki baki daripada stokis yang terpaksa membeli kuantiti minimum yang besar (cth; 1000 unit produk). Selepas 6-12 bulan maka produk hit mungkin sukar dicari dalam pasaran lagi. Ada juga pengusaha produk yang mengeluarkan sekali lagi batch baru produk hit ini, tapi ikut kepada pesanan tambahan atau kali kedua daripada stokis-stokis yang berjaya menjual habis stok pertama.

Impak kepada pengguna : Mengambil produk yang disangkakan minum kesihatan, namun cuma minum kordial perasa buah-buahan sahaja dan dapatlah sedikit vitamin.

Selalunya orang-orang kampung menjadi tempat mereka pasarkan produk hit ini. Jika saya ke kawasan kampung dan buat lawatan ke rumah pesakit, pasti akan jumpa produk-produk seperti ini. Berbotol-botol mereka minum. Bila ditanyakan kepada mereka ada kesan tidak mengambil produk minuman kesihatan ini, rata-rata akan jawab tiada kesan pun.

Habis tu kenapa beli? Soalan Inilah yang buat mereka seoalah-olah sedar daripada pukauan penjual produk-produk ini. Kesian orang kampung. Moga kita semua berhati-hati dan tidak mudah terpedaya dengan produk-produk hit ini. Jika mahukan vitamin dan mineral tambahan, kita boleh perolehinya melalui pengambilan makanan yang seimbang.

Makanan atau minuman tambahan tidak boleh merawat penyakit yang dialami. Ia cuma sekadar meningkatkan kesihatan umum tubuh. Maka jika kesihatan tubuh sudah baik dan sihat, maka tidak perlu pengambilan produk kesihatan tambahan ini.

Mohd Dziehan Mustapa, Ketua Penolong Pengarah Kanan, Bahagian Perkhidmatan Farmasi.


Sebab Mengapa Ibu Hamil Wajib Jauhi Rokok Dan Asapnya

Umum mengetahui bahawa merokok membahayakan kesihatan, dan lebih berbahaya kepada ibu hamil kerana dapat menyebabkan kecacatan kelahiran. Namun, kita tidak benar-benar tahu mengapa dan bagaimana ia membahayakan kandungan.

Walaupun merokok itu membahayakan, masih terdapat ramai ibu hamil yang masih merokok tanpa memikirkan kesan kepada kandungan. Bukan itu sahaja, ibu hamil yang tidak merokok juga mempunyai risiko kandungan bermasalah, seperti tinggal di kawasan dengan pencemaran tinggi atau berada di sekitar mereka yang merokok.

Kajian antarabangsa yang dikendalikan oleh Universiti Teknologi Sydney, Universiti Chulalongkorn Bangkok dan juga Institut Kolling di Australia telah menemui penyebab utama mengapa merokok membahayakan bayi dalam kandungan. Ia adalah disebabkan oleh radikal bebas dan molekul yang tidak diingini dalam badan bergerak dalam sistem badan ibu.

Menurut ketua penyelidik kajian ini, Brian Oliver, sebelum kajian tersebut dijalankan, nikotin dianggap sebagai penyebab utama kesan buruk kepada ibu dan anak dalam kandungan. Namun, ketika individu tersebut merokok, bahan kimia toksik tambahan dan berbilion-bilion radikal bebas disedut dan memasuki sistem aliran darah yang menyebabkan masalah kepada badan.

Paru-paru bukanlah satu-satunya yang akan terjejas. Radikal bebas ini telah terbukti menyebabkan kerosakan pada seluruh badan dan juga mengakibatkan terjadinya barah.

Kajian-kajian sebelum ini telah membuktikan bahawa ibu hamil yang merokok dikaitkan dengan pembangunan paru-paru rosak, aliran udara yang terbatas dan juga peningkatan risiko jangkitan pernafasan. Namun, dengan kajian terbaru ini, kita lebih memahami bagaimana kerosakan ini boleh berlaku, supaya para saintis dapat mengehadkan kerosakan.

Kajian ini juga diterbitkan dalam American Journal of Physiology - Lung Cellular and Molecular Physiology.


5 Cameo Terbaik Presiden Amerika Syarikat Donald Trump Dalam Hiburan

Rasanya kebanyakan kita kenal Donald Trump atau President Donald Trump menerusi buku-buku tulisan beliau atau siri televisyen The Apprentice, yang satu masa dulu ditayangkan di TV3 dan mendapat sambutan hangat rakyat Malaysia.

Walaupun kemenangannya dalam pemilihan Presiden agak mengejutkan ramai pihak, khasnya penyokong kuat HIllary Clinton, Trump sebenarnya dari dulu amat bijak dalam menjadikan media sebagai ruang untuk dia menampilkan diri dan membina pengaruh.

Sedarkah anda, President Amerika Syarikat (POTUS) Donald Trump telah banyak kali muncul dalam filem, siri televisyen dan media? Berikut adalah 5 kemunculan POTUS dalam siri-siri televisyen dan filem paling popular setakat ini.

Dalam tahun 1989, Donald Trump melakukan penampilan pertamanya dalam filem. Melakonkan watak sebagai dirinya sendiri, persembahan lakonan Trump pada ketika itu dikritik hebat disamping pelakon veteran wanita Holluwood, Bo Derek. Donald Trump dicalonkan untuk anugerah 'pelakon pembantu lelaki terburuk' bagi anugerah Razzie tahun itu. Dia menang anugerah tersebut sementara pengarah dan pelakon wanita utama filem tersebut, turut memenangi anugerah pengarah terburuk dan pelakon wanita terburuk.

Dalam cameo ringkas ini, Donald Trump terjumpa dengan watak utama siri filem Home Alone, Kevin lakonan Macaulay Culkin yang sesat di New York Plaza Hotel dan bertanya jalan. Watak ini tidak memerlukan Trump berlakon secara serius jadi tidak banyak peluang untuk dia memaparkan penghayatan wataknya kerana kemunculannya hanya untuk beberapa saat. Pada ketika itu, New York Plaza Hotel dimiliki oleh Trump.

Siri yang menaikkan nama Will Smith ini juga pernah menjadi pentas kemunculan Trump. Berlakon sebagai dirinya yang berminat hendak membeli rumah yang dikatakan ada kaitan dengan keluarganya, Trump datang melawat rumah tersebut sebelum diberitahu tentang kesilapan maklumt berkenaan rumah tersebut. Ada satu ayat yang kelakar disebutkan Trump dalam cameo tersebut jika difikirkan sekarang; "everybody always blaming me for everything."

Filem 'Zoolander' diharamkan di Malaysia kerana memburukkan kepimpinan negara kita, ekoran paparan Perdana Menteri Malaysia sebagai seorang pemimpin yang bodoh dan berbangsa Cina. Donald Trump melakukan kemunculan ringkas selama beberapa saat sebagai salah seorang peminat watak Zoolander lakonan Ben Stiller.

Semua peminat gusti pasti tak lupa kemunculan Donald Trump dalam rancangan gusti World Wrestling Entertainment. Bermula pada tahun 2007 dalam pertarungan Battle of the Billionaires, Donald Trump mula membuat kacau dengan pemilik WWE, Vinca Macmahon dengan pelbagai cabaran siapa lebih kaya.

Akhirnya mereka berdua bersetuju untuk memilih penggusti bagi mewakili mereka dalam pertarungan yang diadili legenda WWE, Stone Cold Steve Asutin. Pertaruhannya pula siapa kalah, rambutnya perlu dicukur. Trump 'bernasib baik' kerana menang jadi rambutnya yang telah sekian lama kekal sebagai identitinya, terselamat.Pada 2013, Donald Trump disenaraikan sebagai salah seorang yang layak ditempatkan dalam WWE Hall of Fame atas sumbangannya dalam memajukan sukan gusti hiburan di Amerika Syarikat.


Kisah Pensyarah Termuda Dunia Yang Mula Mengajar Pada Usia 8 Tahun

Aman Rehman, lahir pada 26 Julai tahun 2000 merupakan anak kepada seorang mekanik yang buta huruf yang menyara kehidupan mereka sekeluarga dengan gaji sekitar RM300 sebulan di India.

Berbekalkan pendapatan itu, ayahnya membelikan sebuah komputer terpakai untuk digunakan oleh abangnya namun tidak disangka-sangka, Aman pula yang berjaya menyiapkan animasi pertama beliau yang memaparkan abjad-abjad menari pada usia 3 tahun, selepas melihat dan meniru apa yang abangnya lakukan dengan komputer.

Melihat bakat anaknya, ayahnya atas nasihat kawan-kawan, membawa Aman ke Dehra Dun College of Interactive Arts untuk bertemu dengan pakar-pakar di sana.

Menyangkakan itu semua satu gurauan apabila ditanya dimana pakar komputer yang disebut-sebut, mereka langsung tidak menyangka Aman yang sedang duduk di atas riba ayahnya adalah individu yang dimaksudkan.

Usaha ayahnya untuk membantu kebolehan istimewa Aman akhirnya berhasil, setelah pihak kolej tersebut memeriksa kebolehan Aman menggunakan komputer dan dia diterima untuk belajar di situ. Dalam masa 5 bulan, Aman mencipta perisian komputer pertama beliau. Dia menamatkan kursus animasi sepanjang 15 bulan dalam masa 3 bulan dan menguasai 18 perisian komputer dan meneruskan pengajian dalam peringkat Ijazah Sains dalam Animasi pada usia 11 tahun.

Pada tahun 2012, ketika usianya 12 tahun, Aman dianugerahkan Ijazah Kedoktoran oleh International University of Colombo, Sri Lanka bagi mengiktiraf kebolehan beliau dalam bidang tersebut.

Aman mula mengajar semenjak tahun 2009 di kolej yang sama mengesan bakatnya seminggu sekali selain di beberapa tempat lain sambil meneruskan persekolahan seperti biasa. Namanya termaktub dalam sejarah selepas diiktiraf oleh Guinness Book of World Record pada tahun 2014 sebagai pensyarah paling muda mengajar di Universiti atau Kolej.

Pengalaman pertama beliau mengajar merupakan satu pengalaman manis pada beliau kerana semuanya berlaku tidak sengaja. Ketika ketiadaan pensyarahnya yang patut hadir, Aman diberikan tanggungjawab untuk memberikan syarahan oleh Ketua Fakulti di Dehra Dun dan bermula dari situlah, dia mula diberikan slot untuk mengajar.

Apa yang menariknya, oleh kerana masih kecil dan tidak mampu menulis di papan putih serta tidak dapat dilihat semua pelajar yang ada, Aman terpaksalah memberikan syarahan dengan berdiri di atas kerusi.

Apabila ditanya kepada Aman, mengapa beliau memilih bidang animasi, beliau menjawab yang bidang animasi mampu mencipta sesuatu yang tidak pernah wujud selama ini. Beliau bagaimanapun lebih gemar medium berbentuk animasi 2D jika dibandingkan dengan animasi 3D tetapi tetap berkebolehan dalam penghasilan kedua-dua jenis animasi.

Kebolehannya diiktiraf ramai golongan pemimpin di India apabila bekas Presiden India, Pratibha Patil menjemput beliau untuk menunjukkan sendiri kebolehan menggunakan komputer beliau. Selain itu, Aman juga pernah diundang untuk menemui dua legenda sukan kriket India, Sachin Tendulkar dan Yuvraj Singh.

Kini sudah berusia 17 tahun, Aman memasang impian besar mahu belajar lebih dalam lagi tentang teknik animasi dan dia berharap agar dapat masuk ke Walt Disney University untuk belajar. Aman merancang selepas tamat pelajaran, untuk pulang ke India bagi memajukan industri animasi di negaranya menerusi pembukaan sekolah secara percuma dan juga pergerakan NGO.

Begitulah serba sedikit kisah prodigi animasi India yang diharapkan mampu membuka mata masyarakat kita bahawa tidak ada usia yang sepatutnya jadi penghalang kepada kebolehan seseorang itu.


15 Taktik Keji Penjual Produk Kesihatan Dan Kecantikan

Tak dapat dinafikan bahawa perniagaan adalah satu cabang rezeki yang sangat menguntungkan. Dalam keadaan ekonomi yang tidak menentu ini, bisnes dapat membantu ekonomi persendirian bagi menjalani kehidupan mencabar. Malah, ia bukan sahaja membantu, tetapi juga boleh membuatkan seseorang itu bergelar jutawan segera.

Namun, di dalam keghairan berniaga, ramai peniaga yang tidak bertanggungjawab cuba untuk mengambil kesempatan terhadap kenaifan pengguna dengan memanipulasi dan memperdaya mereka. Kerana apa? Kerana duit dan ingin kaya cepat.

Kami kongsikan penulisan oleh Encik Mohd Dziehan Mustapa, Ketua Penolong Pengarah Kanan, Bahagian Perkhidmatan Farmasi (Kementerian Kesihatan Malaysia) dalam perbincangan wawancara di Radio IKIM beberapa hari lalu mengenai taktik licik penjual produk bagi melariskan jualan mereka.

1. Jual produk tidak berdaftar walaubagaimanapun pemilik produk menyatakan “pendaftaran dalam proses dan pihak KKM yang lewat buat kerja”.

Hakikat sebenarnya mengikut Piagam Pelanggan jumlah masa untuk proses pendaftaran ubat adalah:

**Semua syarat masa dipatuhi jika permohonan lengkap dikemukakan dan tiada masalah lain yang timbul semasa memproses permohonan.

2. Jual produk yang tidak berdaftar dan mengandungi bahan terlarang seperti steroid/perangsang seks/ubat terkawal dll.

Rujuk pautan berikut sebagai sumber rujukan dan contoh: Klik Sini

3. Jual produk yang berdaftar tetapi apabila berada dalam pasaran ia diubah formulasi/ubah label pada kotak atau botol produk.

(Boleh dikesan apabila tiba-tiba pemilik produk membuat packaging/pembungkusan produk baru)

4. Jual produk ubat tetapi bukan ahli yang sah mengikut perundangan dan mempromosikan ubat untuk tujuan lain.

Contoh : Menjual ubat Pil keguguran atau tablet steroid untuk tujuan meningkatkan berat badan, atau jual krim yang mengandungi ubat seperti hormon.

5. Jual produk yang mengandungi ubat tetapi dalam bentuk bukan ubat kemudian buat tuntutan seperti ubat.

Contoh: Candy (bentuk gula-gula) untuk perangsang seks atau gula-gula yang mengandungi ubat perangsang seks.

Contoh : Minuman jus-jus atau minuman herba yang membuat promosi boleh merawat penyakit kencing manis, darah tinggi, strok, gout, lelah, kanser dll)

7. Ada pemilik kosmetik yang memberi alasan produk mereka dipalsukan apabila KKM menemui bahan terlarang dalam produk mereka.

Sebagai pemilik yang bertanggungjawab, mereka (pemilik produk) perlu tampil memberi penjelasan dan makluman awal kepada pengguna akan kewujudan produk palsu dalam pasaran, bukan selepas pihak KKM membuat tindakan.

**Kawalan Kosmetik adalah berbentuk kawalan kendiri dan memang telah dinyatakan dalam buku panduan bahawa tanggungjawab pemilik produk untuk menjaga isu keselamatan produk mereka dalam pasaran.

8. Produk telah dirampas, masuk semula dalam pasaran dengan pembungkusan produk yang baru.

Dapat dikesan apabila ada produk seakan-akan produk yang pernah dirampas atau bermasalah namun berada semula dalam pasaran dengan pembungkusan produk yang baru)

9. Produk yang mempunyai bahan aktif yang sama daripada kilang yang sama tetapi jenama dan pembungkusan produk yang berbeza dan dimiliki oleh pemilik yang berbeza-beza

Boleh dikesan dengan pencarian nama pengilang menggunakan aplikasi Medi-Quest dan melihat kesamaan produk dalam senarai produk yang dikeluarkan oleh pengilang tersebut)

10. Produk yang telah diharamkan di luar negara namun masuk ke Malaysia

Kemudian diberi nama dan pembungkusan produk yang baru. Ia boleh dikesan apabila berlakunya kesan sampingan kepada pengguna dan kes tersebut dilaporkan kepada pihak KKM.

Contoh: Ubat dalam bentuk suntikan yang dipromosikan sebagai produk kosmetik oleh penjual.

12. Produk yang dihantar untuk kelulusan notifikasi sebagai kosmetik tetapi penjual atau pemilik membuat promosi produk sebagai ubat

Contoh : Produk yang ada nombor notifikasi kosmetik tetapi membuat tuntutan untuk merawat lelah, resdung, menyambungkan ligamen lutut yang putus, meningkatkan funsi seks dan lain-lain.

Penggunaan bahan daripada “Negative List For Food”. Ia sepatutnya bukan makanan malah ia adalah ubat.

15. Antara taktik lain yang sering digunakan oleh penjual ubat-ubatan adalah :

■ Menggunakan imej profesional seperti visual personaliti yang memakai ‘white coat’ atau memakai alat stetoskop (Contoh: produk sembur-sembur boleh merawat kencing manis, darah tinggi, stroke, gout, dll)

■ Penggunaan nama atau gelaran seperti Dr, Profesor, Dato’ juga turut digunakan dalam kalangan mereka yang tidak bertanggungjawab semata-mata hanya ingin menarik perhatian agar tampak memiliki reputasi yang tinggi. Banyak contoh yang telah dibongkarkan status sebenar gelaran pangkat mereka dalam media sosial.

■ Tidak dilupakan juga, ada sesetengah penjual menggunakan agama untuk melariskan produk mereka. Penggunaan kenyataan makanan Sunnah adalah antara taktik popular yang sering digunakan dalam kalangan penjual.

■ Selain itu juga ada sesetengah penjual menggunakan ustaz atau selebriti selaku duta dalam melariskan produk dan jualan mereka.


4 Perang Terbesar Dalam Sejarah Manusia

Peperangan adalah satu perkara yang lebih baik dielakkan daripada dibiarkan berlaku. Jika terdapat perselisihan faham atau perbalahan antara negara, peperangan adalah jalan terakhir yang boleh diambil bagi menyelesaikan masalah.

Ini kerana peperangan lebih membawa banyak kerugian dan kerosakan daripada keuntungan, termasuklah kerugian sumber seperti wang ringgit dan peralatan ketentaraan, infrastruktur dan paling utama, adalah kerugian nyawa yang tak ternilai.

Namun, ia tetap berlaku atas beberapa sebab termasuklah ketamakan dan ego manusia untuk mengawal dunia. Lebih buruk, kebanyakan nyawa yang terbunuh adalah terdiri daripada orang awam.

Berlaku pada abad ke-13, pencerohohan dan penaklukan Mongol telah menghasilkan satu empayar Mongol yang sangat besar. Menjelang tahun 1300, empayar ini meliputi sebahagian besar Asian dan Timur Eropah, iaitu keseluruhan China, Mongolia, Korea, Iran, Pakistan, Afghanistan, Turkistan, Uzbekistan, Tajikistan, Armenia, beberapa bahagian Rusia, India, Hungary, Burma, Vietnam, Thailand, Kemboja dan beberapa negara moden yang lain.

Genghis Khan adalah pemimpin Mongol yang bertanggungjawab atas kematian kira-kira 5% daripada populasi dunia ketika itu, iaitu hampir 40 juta nyawa. Jumlah ini tidak termasuk jumlah kematian "Black Death" seramai 200 juta nyawa yang dikatakan ada kaitan dengan penaklukan Mongol. Penaklukan ini juga dikatakan menyebabkan perpindahan populasi dunia terbesar dalam sejarah manusia yang tak pernah berlaku sebelum ini terutamanya di Asia Tengah dan Eropah Timur.

Peperangan di antara 3 kerajaan ini berlaku di China yang telah memecahkan China kepada 3 wilayah yang berperang antara satu sama lain. Ia berlangsung selama 60 tahun di antara tempoh Dinasti Han dan Dinasti Jin, iaitu pada tahun 220 AD sehingga tahun 280 AD. Perang ini dikatakan bermula lebih awal apabila takhta telah diambil oleh maharaja yang muda selepas kematian Maharaja Han.

Maharaja baru tidak disenangi oleh ramai general dan kecewa dengan pengaruh yang dimiliki sesama peranan dalam kerajaan. Maharaja baru ini kemudian digulingkan dan menyebabkan ketegangan politik mula meningkat. Ia kemudiannya mencetuskan perang saudara yang memecahkan China kepada 3 kerajaan iaitu Kerajaan Wei, Kerajaan Shu dan Kerajaan Wu.

Jumlah kematian disebabkan oleh perang saudara dianggarkan sebanyak 37.9 juta nyawa, dan anggaran maksimum adalah 40 juta.

"Taiping Rebellion" atau Pemberontakan Taiping adalah perang yang berlaku di China bermula tahun 1850 dan berakhir pada tahun 1864 yang telah mengubah Dinasti Qing selama-lamanya. Peperangan ini berlaku di antara Dinasti Qing yang diterajui oleh Manchu dengan pergerakan Kristian oleh Heavenly Kingdom of Peace.

Pemberontakan ini berlaku dibawah kepimpinan Hong Xiuquan yang dipengaruhi oleh ajaran Kristian dan mempercayai bahawa beliau adalah anak Tuhan dan adik kepada Nabi Isa yang dihantar untuk membuat pembaharuan kepada China. Rakan Hong iaitu Feng Yunshan menggunakan kepercayaan Hong untuk menubuhkan sebuah kumpulan agama baru iaitu "God Worshippers' Society". Kumpulan ini kemudiannya disertai oleh petani miskin di wilayah Guangxi.

Permusuhan berlaku pada 1 Januari 1851 apabila tentera Dinasti Qing melancarkan serangan ke atas God Worshipping Society di bandar Jintian, Guangi. Ketika itu, Hong Xiauquan telah menggelarkan dirinya sebagai Heavenly King dalam Heavenly Kingdom of Peace atau Taiping Heavenly Kingdom.

Mereka yang tidak berpuas hati dengan pemerintah telah melancarkan propaganda terhadap kerajaan Manchu yang diperintah oleh orang asing. Peperangan selama 14 tahun ini dikatakan telah mengorbankan nyawa sebanyak 44,721,360.

Perang terbesar dan juga yang menyebabkan terkorbannya nyawa tertinggi dalam sejarah manusia adalah Perang Dunia Kedua yang berlaku di antara tahun 1939 hingga 1945. Perang ini berlaku di antara Pakatan Allies yang diketuai oleh Soviet Union, Amerika Syarikat, United Kingdom dan Republik China menentang Pakatan Axis diketuai oleh Nazi Jerman, Empayar Jepun dan Kerajaan Itali.

Ia bermula apabila Adolf Hitler mengarahkan tentera Nazi Jerman untuk menceroboh Poland pada 1 September 1939. Disebabkan tindakan pencerobohan itu, Britain dan Perancis telah mengisytiharkan perang terhadap Jerman dua hari kemudian. Perang yang berlangsung selama 6 tahun dan 1 hari ini telah dimenangi oleh Pakatan Allied apabila Empayar Jepun akhirnya menyerah kalah pada 15 Ogos 1945.

Walaupun Pakatan Allied memenangi peperangan ini, namun kematian yang dicatatkan oleh mereka adalah sebanyak 61 juta nyawa, yang mana 45 juta daripadanya adalah orang awam. Bagi Pakatan Axis pula, jumlah kematian adalah sebanyak 12 juta, 8 juta daripadanya adalah orang awam. Jumlah kematian keseluruhan mencapai 83 juta nyawa dan 59% daripadanya adalah orang awam yang tak bersalah.


Main Game Terlalu Lama Punca Kerosakkan Otak - Kajian

Satu kajian terbaru yang diterbitkan dalam Molecular Psychiatry menunjukkan interaksi antara manusia dengan komputer semasa bermain permainan video boleh memberikan kesan negatif kepada otak.

Selama lebih sedekad yang lalu, saintis menyatakan bahawa orang yang suka bermain video aksi (action video games) menunjukkan kesan positif sistem kognitif di mana mereka mempamerkan perhatian visual, keupayaan pengendalian motor tubuh dan memori jangka pendek yang lebih baik berbanding orang yang tidak bermain permainan video.

Namun, siri kajian yang dijalankan oleh Dr. Dr. Véronique Bohbot dari Douglas Mental Health University Institute dan Dr. Greg West dari Université de Montréal, menunjukkan yang permainan game first-person shooter (seperti Half Life, Overwatch, Call of Duty dan lain-lain) boleh memberikan impak kepada sistem saraf pemain.

Melalui ujian navigasi dan imbasan otak, kajian itu mendapati pemain yang bermain selama lebih daripada 90 jam akan menggunakan sistem autopilot dan ganjaran otak yang menyebabkan kehilangan jirim kelabu dari hipokampus.

Berbentuk seperti seekor kuda laut, hipokampus ini merupakan bahagian otak utama yang membantu dalam mengorientasikan manusia (memori ruang) dan mengingati kembali peristiwa yang lalu (memori episodik).

Pemandu teksi di London misalnya, telah terbukti mempunyai hipokampus yang lebih baik berbanding orang lain kerana kebolehan mereka mengingati jalan di keseluruhan bandar. Secara umumnya, lebih banyak jirim kelabu dalam hipokampus bermakna anda mempunyai otak yang lebih sihat.

Walau bagaimanapun, ada satu lagi bahagian otak yang penting dipanggil striatum yang mengimbangi hipokampus. Ia mempunyai kawasan yang dipanggil nukleus kaudat yang membuatkan manusia bertindak secara 'autopilot' dan 'sistem ganjaran' seperti memberitahu kita untuk makan, minum dan melakukan pelbagai lagi aktiviti yang membuatkan kita hidup dan gembira. Nukleus kaudat ini juga membantu kita membentuk tabiat dan mengingati cara melakukan sesuatu perkara seperti menaiki basikal.

Melalui kajian ini, bermain permainan video menunjukkan rangsangan yang lebih banyak pada nukleus kaudat berbanding hipokampus. 85% pemain hanya bergantung kepada kawasan otak itu sahaja sepanjang bermain. Masalah akan mula timbul kerana apabila seseorang lebih banyak menggunakan nukleus kaudat, mereka akan kurang menggunakan hipokampus dan akan kehilangan sel dan atrofi.

Pasukan penyelidik telah memilih 64 subjek berusia antara 18-30 tahun untuk bermain permainan video menembak (Call of Duty, Killzone dan Borderlands 2) serta permainan 3D dari siri Super Mario 64 selama 90 jam.

Pada permulaaan kajian, strategi pembelajaran setiap peserta ditentukan, sama ada mereka pelajar berkeupayaan spatial ataupun respons. Selepas 90 jam bermain, keputusan mendapati permainan video yang berlainan memberikan kesan berbeza kepada otak. Subjek yang bermain permainan video aksi menyebabkan atrofi manakala permainan 3D pula meningkatkan jirim kelabu di dalam hipokampus.

Kekurangan jirim kelabu di hipokampus sering dikaitkan dengan risiko penyakit neuropsikiatrik seperti kemurungan, skizofrenia, PTSD dan Alzheimer. Walau bagaimanapun, hubung kait antara permainan video sebagai punca penyakit ini masih tidak dapat dibuktikan dan perlu lebih banyak kajian jangka panjang.

Menurut Prof Andrew Przybylski dari University of Oxford, kajian itu hanyalah satu kajian kecil dan tidak memberikan impak yang besar dalam penemuan perubatan. Data yang diberikan tidak cukup kukuh untuk membuktikan bahawa permainan video boleh menyebabkan kekurangan jirim kelabu di hipokampus. Lagipun kaedah dan hipotesis kajian juga tidak didaftarkan dengan lengkap sebelum pengumpulan data dibuat.

Apa-apapun, main video game itu berpada-padalah. Jangan sampai terkurung dalam bilik 24 jam sampai jadi katak bawah tempurung.


5 Jenama Telefon Pintar Paling Popular Di Malaysia

Dianggarkan hampir 8.8 juta unit telefon pintar diimport ke Malaysia pada tahun 2016 yang mana kurang 5.9% daripada tahun 2015. Penurunan ini dikatakan dicetuskan oleh beberapa faktor ekonomi yang negatif.

Walaupun ekonomi tidak menentu, penghantaran telefon pintar masuk ke Malaysia masih tinggi kerana permintaan oleh pengguna yang sentiasa ingin mengemaskini dan menaiktaraf gajet mereka kepada yang lebih baik seperti memori lebih besar, bateri tahan lebih lama, kualiti kamera dan sebagainya.

Namun, keuntungan dijana oleh penjual dan reseller semakin menurun kerana kejatuhan Ringgit Malaysia.

Disebabkan oleh situasi ini, mereka terpaksa untuk lebih fokus menjual jenama yang memberikan keuntungan tinggi dan juga popular di kalangan pengguna, termasuklah Samsung dan jenama dari China seperti Vivo, OPPO dan Huawei.

Pengguna yang mementingkan bajet cenderung memilih jenama yang terkenal secara global disebabkan inisiatif pemasaran yang sangat agresif dan telefon bimbit dengan spesifikasi tinggi, seperti OPPO.

iluminasi.com ingin berkongsi 5 jenama telefon yang popular dikalangan pengguna dan terlaris di Malaysia

Pasti ramai yang menyangkakan Apple akan berada di tangga pertama atau kedua senarai ini, namun tidak mengejutkan jika Apple berada di tangga ke-5 telefon bimbit paling popular dan paling laris di Malaysia.

Antara faktor utama perkara ini adalah kerana harganya yang sangat mahal, yang membuatkan ia tidak menjadi pilihan mereka yang berpendapatan rendah.

Jumlah penghantaran iPhone tertinggi dicatatkan pada suku ke-4 2016 iaitu sebanyak 351,000 unit kerana ketika itu iPhone 7 dan 7 plus baru sahaja dilancarkan.

Populariti iPhone di Malaysia boleh dikatakan agak merosot jika dilihatkan kepada statistik di mana terdapat penurunan unit sebanyak 150,000 pada tahun 2016 berbanding 2015.

Syarikat pengeluar telefon pintar dari Taiwan ini mula menjadi pilihan rakyat Malaysia. Telefon pintar model Zenfone 2 menaikkan nama Asus di Malaysia dan menjadi antara model Asus paling berjaya.

Namun, Zenfone 3 yang sepatutnya menyambung kejayaan Zenfone 2 itu gagal memberikan impak, kerana dikatakan kurang tarikan, menyebabkan Zenfone 2 dilancarkan semula.

Kuantiti unit jenama Asus dibawa masuk ke Malaysia menurun dengan mendadak sebanyak 43.3% daripada tahun 2015, iaitu sebanyak 1,484 juta unit.

Beberapa tahun lalu, Huawei tidak dikenali sebagai pengeluar telefon pintar, namun ia mula menarik perhatian pengguna di Malaysia.

Pemangkin kejayaan Huawei dalam menjadi antara telefon pintar yang paling popular dan laris di Malaysia adalah disebabkan model Huawei P9 yang menjadi bualan hangat.

Teknik pemasaran yang efektif Huawei P9 dengan kamera dua fungsi membuatkan ia kekal popular dalam pasaran walaupun hampir setahun dilancarkan.

Jumlah unit yang masuk ke pasaran Malaysia pada tahun 2016 meningkat daripada tahun 2015 dengan perbezaan sebanyak 53,000 unit.

Berada di tangga ke-2 senarai ini, jenama dari China ini telah memberikan impak kepada pasaran Malaysia dalam masa yang sangat singkat.

Pemasaran yang sangat agresif terutamanya model F1s yang menggunakan khidmat pelakon paling terkenal di Malaysia, Nora Danish telah membuahkan hasil. Anda boleh lihat papan iklan OPPO di mana-mana sahaja.

Dengan bentuk yang sangat cantik dan spesifikasi yang agak hebat, serta yang paling penting harga yang tidak terlalu mahal, membuatkan ia menjadi antara jenama telefon yang paling laris di Malaysia.

Jika dilihatkan kepada statistik di atas, ternyata pertumbuhan pasaran OPPO di Malaysia meningkat dengan mendadak, dengan hampir 2 kali ganda pada tahun 2016 berbanding 2015.

Sudah dijangkakan, Samsung menggungguli carta telefon paling popular dan terlaris di Malaysia. Ia bukan sahaja di Malaysia, tetapi di seluruh dunia.

Walaupun model Note 7 menjadi kontroversi akibat kegagalan teknikal, namun Samsung masih berdiri teguh dan menjadi pilihan rakyat Malaysia.

Taktik pemasaran Samsung dengan mengeluarkan model bersiri Galaxy J sangat bijak dan telah memberikan impak yang sangat besar kepada pasaran Malaysia.

Ia menjadi tarikan pengguna yang berpendapatan sederhana dan bajet rendah. Ia adalah satu perkara yang tidak ada pada musuh tradisinya, Apple.

Di saat Apple seolah-olah semakin merosot dari segi populariti, Samsung menggunakan peluang ini untuk melebarkan sayap.

34.4% daripada pasaran telefon pintar di Malaysia dipelopori oleh Samsung iaitu sebayak 3.017 juta unit, lebih daripada 3 kali ganda jumlah yang dicatatkan pencabar terdekatnya ketika ini, OPPO dengan 10.4%


Penjelasan Disebalik Misteri Pesawat dan Kapal Hilang di Segi Tiga Bermuda

Antara misteri paling popular yang masih belum dapat dirungkai adalah misteri mengenai kehilangan pesawat dan kapal di kawasan Segi Tiga Bermuda. Kawasan ini juga digelar Devil's Triangle kerana dianggap kawasan misteri yang telah meragut banyak nyawa.

Kawasan Segi Tiga Bermuda ini sangat luas merangkumi kawasan seluas 700 000km persegi daripada Puerto Rico dan kepulauan Bermuda di Lautan Utara Atlantic.

Seorang saintis daripada Australia bernama Dr. Karl Kruszelnicki berpendapat, tiada apa yang misteri mengenai kes-kes kehilangan pesawat dan kapal di kawasan tersebut sebaliknya ianya adalah akibat daripada kesilapan manusia (human error) semata-mata.

Sejak 100 tahun yang lalu, kawasan ini telah meragut kira-kira 1000 nyawa, 20 kapal terbang dan 50 buah kapal. Kes awal kehilangan disini direkodkan ketika Perang Dunia Pertama lagi. Berikut antara kes kehilangan yang popular dilaporkan berlaku di kawasan ini:

1. USS Cyclops - Kapal besar yang membawa 309 orang ini digunakan untuk membekalkan bekalan minyak ketika perang dunia pertama. Malangnya, ia tidak tiba ke destinasi pada masa yang sepatutnya. Pasukan pencari telah dikerahkan untuk mengesan kapal ini mengikut laluan perjalannya. Malangnya, tiada tanda-tanda yang dijumpai.

2. Flight 19 - Kapal terbang ini dilaporkan hilang selepas berlepas daripada US Naval Air Station di Florida pada 1945. Pasukan penyelamat yang dianggotai 13 orang krew telah diarahkan untuk mengesan kapal terbang ini malangnya mereka turut hilang dan tidak dapat dikesan.

Mengikut statistik, jumlah kes kehilangan kapal terbang yang dilaporkan di kawasan ini adalah lebih kurang dengan kes kehilangan di tempat lain. Mengenai kes kehilangan Flight 19, beliau menyatakan hanya satu orang sahaja krew dalam pesawat tersebut yang berpengelaman manakala yang selebihnya tidak. Kapten yang bertugas ketika itu, Lieutenant Charles Taylor juga didapati mempunyai rekod buruk membuat kesalahan asas ketika penerbangan sebelum ini.

Menurut beliau lagi, Segi Tiga Bermuda sama seperti kawasan perairan lain yang luas. Terdapat banyak teori konspirasi mengenai kes-kes kehilangan ini antara yang popular adalah alien, cuaca buruk dll.


5 Kesilapan Yang Selalu Dilakukan Pelari Yang Baru Mula Berlari

Sudah menjadi satu kebiasaan ramai orang kita yang gemar berlari sekarang ini sebagai satu aktiviti senaman namun berlari mempunyai risikonya sendiri.

Tom Craggs adalah seorang jurulatih kepada beberapa badan sukan di Britain dan telah melatih pelari-pelari di sana daripada orang kebanyakan, sehinggalah atlit yang menyertai Sukan Komanwel.

Tom berkongsikan pengalamannya melatih pelari selama 10 tahun dan dia telah merumuskan 5 kesilapan yang kerap dilakukan oleh orang ramai semasa melakukan aktiviti larian.

Menurut Tom, rmai orang merasakan mereka hanya mampu berlari pada satu kelajuan namun jika badan kita memerlukan tenaga yang lebih untuk berlari, badan kita akan menggunakan gula yang dinamakan glycogen dalam otot. Pada Tom, adalah lebih baik untuk orang ramai melakukan larian perlahan yang mampu menukarkan lemak kepada tenaga tersimpan. Kata Tom, Mo Farah, pelari terkenal Great Britain mempunyai kandungan lemak dalam badan yang mencukupi untuk dia berlari marathon berulang kali.

Adalah lebih baik orang ramai berlari dengan tiada tekanan supaya kita tak mudah berputus asa. Paling penting, berlarilah pada kelajuan yang membolehkan anda bercakap dengan selesa.

Kebanyakan pelari mahu mengekalkan kelajuan yang sekata pada tiap-tiap larian kerana ini adalah satu bukti secara peribadi latihan mereka berhasil. Namun apa yang berlaku, badan kita akan mula kehilangan kemajuan latihan yang hendak dicapai selepas tercapai satu peringkat. Apabila kita hanya berlari pada satu kelajuan yang diidamkan kita akan merencatkan perubahan badan.

Melakukan variasi pada larian seperti memperlahankan rentak atau melakukan aktiviti lain semasa berlari mampu membantu badan bertindak balas dengan lebih baik. Apabila kita hanya melakukan satu latihan yang sama sepanjang masa, kita tak akan mendapat sepenuhnya faedah tenaga metabolisma yang kita harapkan.

Berlari memerlukan jadual yang fokus dalam kehidupan seharian dan besar kemungkinan seorang pelari tidak dapat menyeimbangkan aktiviti harian, kerja dan waktu berehat yang dia perlukan. Hanya apabila kita berehat otot kita akan menjadi lebih kuat apabila otot pulih.

Jika tiada rehat yang cukup diperolehi, ini akan membuatkan seseorang itu mudah mendapat kecederaan ataupun hilang motivasi untuk meneruskan larian. Selain itu faktor pemakanan juga perlu dijaga. Terlalu ramai orang yang membuat diet secara mengejut dan ini yang akan mengganggu badan kita.

Terdapat tiga faktor yang mampu kita kawal setiap kali kita bersenam - frekuensi, kekuatan dan jumlah latihan. Jika kita melakukan salah satu faktor secara berlebihan tanpa mengiurangkan dua faktor selebihnya, badan kita akan lebih mudah cedera. Kecederaan itu pula tidak dapat dilihat dengan terus, kerana kesannya hanya akan kelihatan 5 ke 10 tahun akan datang.

Berlari merupakan satu aktiviti yang seronok dan ramai orang mahu berlari lebih, tetapi berlari terlalu banyak akan menyebabkan otot terpaksa bekerja lebih. Otot yang bekerja lebih setiap hari tidak akan menjadi lebih kuat semasa berlari - hanya semasa berehat otot akan beradaptasi. Langkah yang paling baik adalah dengan membahagikan senaman atau aktiviti kepada beberapa peringkat supaya badan mempunyai peringkat-peringkat untuk bekerja dan pulih, bukanlah hanya dengan memaksa badan untuk bekerja tanpa henti.

Ramai pelari merancang satu sasaran yang hendak dicapai, seperti nak berlari 12 kilometer dalam tempoh tertentu pada tarikh yang ditetapkan. Usah lakukan sedemikian rupa. Untuk mencapai kemajuan, lebih baik anda menetapkan jadual yang membahagikan aktiviti anda kepada beberapa jenis latihan; selain itu latihan untuk kekuatan juga perlu diperkenalkan juga.

Sebagai contoh, selepas satu perlumbaan maraton misalnya, seorang pelari tak sepatutnya terus mengekalkan corak latihan atau berhenti terus untuk sementara. Kekalkan fasa latihan dalam konteks yang lebih kecil serta beri masa untuk badan pulih. Bagi mengekalkan motivasi, ubah tempat larian. Berlari di kawasan bukit atau mana-mana tempat yang jarang anda lakukan latihan. Ini dapat membantu anda mengekalkan momentum badan anda dengan lebih baik.


5 Perangai Suami Yang Tidak Baik Dan Tidak Bertanggungjawab

Orang lelaki ni ego dia tinggi. Susah nak beralah dan selalu nak menang saja. Walau bagaimanapun, kalau ikut statistik perceraian, majoriti kes perceraian di mahkamah selalunya berpunca daripada sikap lelaki.

Tetapi persoalannya, lelaki yang bagaimana? Adakah cukup untuk seorang lelaki bagi nafkah semata pada keluarga untuk gelarkan diri dia bapa yang baik?

Berikut adalah 5 tanda yang berkemungkinan besar menunjukkan anda bukanlah suami yang baik dan banyak perkara perlu anda perbaiki.

Ramai lelaki masih lagi mengamalkan amalan yang sudah tidak terpakai ini. Dia tau bila di rumah, dia nak makan, dia nak tidur, dia nak seks dan dia boleh pergi kerja dengan tenang. Segala benda lain seperti kemas rumah, sapu rumah, basuh pinggan, sidai kain, lipat kain, semuanya diserahkan pada isteri. Macam lah isteri dia tak kerja dan dialah satu-satunya penyumbang pendapatan pada keluarga.

Bila dapat suami kaki kereta, memang ada habuk sikit pun dia terus keluar penyedut hampagas. Sikit-sikit bawak cuci dan polish sedangkan masa yang ada lebih baik diluangkan dengan anak-anak. Anak tertumpah makanan dalam kereta, dia punya mengamuk, singa pun kalah. Kalau isteri boleh mengandungkan kereta sebijik sebagai anak, mungkin hidup dia akan jadi lebih bahagia.

Sukar nak dipastikan bagaimana spesis-spesis ini berfikir. Bagaimana mereka boleh merokok depan anak-anak dan isteri sendiri? Yang peliknya, bila anak dia hisap rokok, dia akan mengamuk sebab merokok itu tidak baik untuk kesihatan. Jika tak sayang diri sendiri, pastikanlah sekurang-kurangnya merokok jauh daripada sebarang kelompok manusia.

Ramai juga golongan ni sebenarnya cuma kita saja tak tahu. Sikit-sikit ugut cerai. Isteri masak garam lebih pun, dia boleh kata kalau jadi lagi dia nak ceraikan. Baru ada kuasa cerai sikit pun dah gila kuasa. Isteri pula hari-hari duk kena ugut dengan cerai sampaikan dia sendiri rasa dah muak dengan perkataan cerai. Kena cerai pun tak apalah, dia boleh hidup.

Tidak ramai yang menyedari perkara ini adalah satu masalah besar pada isteri. Isteri ditinggalkan di rumah keseorangan menjaga keluarga sementara si suami pula lepak di kedai mamak bergelak ketawa dengan jenaka. Pada ramai suami, mereka merasakan perkara itu seolah perkara biasa, rutin lelaki yang perlu dibuat tetapi seorang isteri sebenarnya cukup letih jika dia perlu menjaga rumah tangga seorang diri. Apatah lagi bila anak-anak pun kecil-kecil lagi.


5 Perangai Isteri Yang Tidak Baik

Perempuan adalah satu makhluk yang cukup kompleks untuk diperkatakan. Dengan perwatakan lembut di luar tetapi bagi mereka yang sudah berkahwin, akan tahu perempuan sebenarnya makhluk yang cukup keras hati dan tidak mudah mengalah.

Walaupun begitu, sejak wujudnya zaman media sosial ini, semakin ramai pula kaum wanita yang secara terbuka berkongsi pengalaman mereka berumah tangga dan ini seolah-olah membuatkan masyarakat tergila-gila untuk membaca apa pula kisah terbaru berkenaan suami durjana yang akan dikongsikan.

Adakah semua isteri itu baik? Mari kita lihat jika anda ada tanda-tanda berikut dalam diri anda.

Bukan semua orang berkemampuan dan tiap-tiap orang kemampuannya berbeza. Jika dah ditakdirkan suami anda hanya mampu membawa anda menaiki motosikal, naik saja bersama dia kerana itu yang dia mampu.

Masalahnya, bila isteri meminta-minta sesuatu yang di luar kemampuan suami sehinggakan suami terasa kecil hati kerana tak mampu menyediakan permintaan isteri.

Zaman sekarang ni entah kenapalah hal-hal rumahtangga pun nak dikongsikan supaya semua orang dapat baca. Apabila ada masalah dengan suami, jika dirasakan tidak dapat berkomunikasi dengan suami terus, orang yang paling layak didekati adalah ibu suami atau jika dah tak ada, adik beradik suami.

Terus mendedahkan kepincangan keluarga sendiri dalam media sosial merupakan satu perbuatan tidak bermaruah.

Sekarang ini, budaya membeza-bezakan apa yang kita dapat kerap berlaku. Jika kawan dapat makan dinner dengan lilin sempena ulang tahun ke 5 perkahwinan, isteri ramai yang mahukan sesuatu yang lebih kurang sama.

Rumah pula mulut selalu berkumat kamit kecil, tak cukup ruang, tak selesa dan bermacam lagilah komen-komen yang sebenarnya menghiris hati suami.

Semakin lama semakin ramai wanita berstatus janda yang mengaku hidup tanpa suami lebih indah dan wanita-wanita di luar sana pun terikut, menyimpan hasrat sama.

Mungkin kerana merasakan kecewa terhadap perangai lelaki atau mungkin juga merasakan suami adalah pengacau kepada kebahagiaan dia, menyimpan hasrat untuk bebas daripada suami lama kelamaan akan membuatkan isteri memberontak dan akhirnya meninggalkan tanggungjawab.

Lantaran globalisasi, usahawan wanita yang berjaya diangkat tinggi dan dijulang sebagai ikon masyarakat sehinggakan ada wanita yang melihat balik apa yang dia ada, hanyalah sumbangan dia pada keluarga sebagai isteri dan mungkin juga ibu, tak bersamaan dengan mereka yang berjaya dalam bidang yang diceburi.

Golongan wanita ini akan sentiasa rasa tertekan kerana meletakkan satu beban pada diri mereka untuk bersaing dalam perlumbaan yang tak sepatutnya dia sertai.

Akhirnya, dia sendiri benci menjadi seorang isteri dan ibu kerana dua status itu seolah mengunci dirinya daripada memenuhi potensi diri sendiri yang dia rasakan, mampu pergi lagi jauh.


Kisah China Dan Panel Tenaga Solar Terbesar di Dunia

Sebagai negara pengeksport terbesar dunia, China mempunyai masalah yang serius mengenai pencemaran udara. Bilangan kilang yang banyak menyumbang kepada pencemaran udara melalui pembebasan gas rumah hijau. Sejak kira-kira 10 tahun lalu, kerajaan China telah mengharamkan penggunaan arang batu di kilang-kilang untuk mengurangkan pencemaran ini.

Walau bagaimanapun, kira-kira 10 tahun yang lalu kerajaan China telah mengambil langkah yang proakfit dalam usaha memelihara dan meulihara alam sekitar. Antara usaha yang dilakukan adalah penjanaan tenaga melalui sumber alternatif lain seperti tenaga nuklear dan penjanaan tenaga boleh diperbaharui seperti tenaga solar dan tenaga angin.

Syarikat Sungrow Power Supply telah mengumumkan mereka telah menyiapkan sebuah projek membangunkan panel tenaga solar yang dipercayai terbesar di dunia. Panel gergasi tersebut telah dibina di perairan Huainan yang dahulunya sebuah kawasan lombong arang batu. Projek ini dijangka dapat membekalkan tenaga kepada kira-kira 15 000 buah rumah.

Strategi pembinaanya di kawasan perairan merupakan satu strategi yang bijak kerana ianya tidak mengambil ruang kawasan darat selain lokasinya di kawasan air memudahkannya untuk kekal apda suhu optimunya secara semulajadi.

Mengikut kajian, penggunaan tenaga solar merupakan kaedah ke 8 terbaik untuk mengurangkan pengeluaran gas rumah hijau. Tenaga solar masih kurang popular di seluruh dunia dimana ianya hanya membekalkan 0.4% daripada tenaga elektrik tetapi penggunaannya semakin meningkat di serata dunia.

Selain itu, mengikut perangkaan pula sekiranya penggunaan tenaga solar dapat dipertingkatkan sehingga 10% menjelang 2050, ianya dapat menghalang 43.7 bilion tan gas karbon dioksida daripada terbebas ke udara. Semestinya usaha kerajaan China dalam menangani pencemaran alam sekita haruslah dipuji dan diikuti negara lain.

Menurut beberapa sumber, pihak Israel dilaporkan sedang membina ladang panel solar yang terbesar di dunia.


Wabak Misteri Yang Membunuh Hampir 200 Juta Manusia - Black Death

Di antara tahun 1334 hingga 1353, dianggarkan seramai 75 hingga 200 juta (ada yang mengatakan 50 juta) manusia mati akibat penyebaran penyakit berjangkit yang merebak melalui populasi manusia. Ia dikatakan satu insiden pandemik yang paling dasyat dalam sejarah manusia. Penyakit ini merebak dalam populasi di Eurasia dan dibawa ke Eropah di mana ia menjadi begitu buruk.

Negara yang dijangkiti wabak ini adalah China, India, Iran, Mesir, Jerman, Itali, Perancis, England, Norwan, Rusia dan beberapa lagi negara Eropah timur.

Wabak berbahaya itu disebabkan oleh bakteria yang dikenali sebagai Yersinia pestis, penyakit dalam populasi kutu yang hidup di celah-celah bulu tikus. Ia boleh berjangkit kepada manusia melalui gigitan kutu atau tikus yang membawa wabak ini. Kemudian, wabak ini akan dipindahkan kepada manusia lain melalui udara.

Wabak ini dilaporkan berasal daripada China, yang dikaitkan dengan penaklukan Mongol oleh Genghis Khan pada awal 1330-an. Ia mula melanda wilayah Hubei pada 1334. Ia kemudiannya merebak ke 7 bahagian yang lain di China. Sebanyak 25 juta nyawa warga China dan negara Asia yang lain dalam masa 15 tahun, sebelum merebak ke Eropah. Pada tahun 1340-an, wabak ini telah tersebar ke India, Persia (Iran), Syria dan Mesir.

Ketika peristiwa penaklukan oleh Mongol, berlaku satu insiden dimana tentera Mongol telah mengepung kota Kaffa. Selepas mengepung untuk beberapa ketika, tentera Mongol mula melontarkan mayat-mayat yang mati akibat Black Death melepasi tembok Kaffa.

Ia bertujuan untuk menyebabkan jangkitan pada penduduk Kafa. Ketika ini, terdapat 12 kapal dari Genoa yang sedang berdagang di Kaffa. Dilaporkan anak-anak kapal tersebut telah dijangkiti wabak Black Death. Selepas berlepas dari pelabuhan di Kaffa, dilaporkan beberapa krew kapal mula sakit.

Kapal-kapal itu kemudiannya berlabuh di pelabuhan Messina di Sicily, Itali. Ketika kapal berlabuh, orang ramai yang menunggu kapal tersebut sangat terkejut melihat kebanyakan anak kapal telah mati, dan ada yang sedang nazak.

Mereka kelihatan sangat teruk dan terdapat bisul-bisul hitam pada badan mereka yang mengeluarkan darah dan nanah, yang memberikan nama penyakit ini sebagai Black Death. Ia kemudian diikuti dengan demam, sejuk, muntah dan cirit birit, dan kemudian, mati. Dilaporkan anak-anak kapal digigit oleh kutu atau tikus yang berada di atas kapal tersebut.

Pihak berkuasa Sicily mengarahkan kapal maut itu supaya berlepas namun sudah terlambat. Penyakit misteri ini telah meragut nyawa 20 juta dalam masa 5 tahun, iaitu satu pertiga daripada populasi Eropah ketika itu. Wabak ini juga menjangkiti Constantinople (kini Istanbul) pada tahun 1347. Dan dalam hanya setahun, wabak Black Death telah merebak ke Paris, Bordeaux, Lyon dan London, pada tahun 1348.

Walaupun wabak ini dikatakan telah berhenti merebak pada tahun 1353, namun ia dilaporkan kembali menjangkiti manusia pada tahun 1361–63, 1369–71, 1374–75, 1390, dan 1400.

Secara keseluruhan, wabak ini telah mengurangkan populasi Eropah daripada 450 juta kepada 350 hingga 375 juta pada abad ke-14. Wabak ini tidak lenyap sehinggalah abad ke-19. Sama ada benar atau tidak fakta-fakta ini, namun ia adalah jelas bahawa Black Death disebabkan oleh peperangan, kelaparan, dan cuaca.

Terdapat kumpulan yang tidak memahami mengenai biologi penyakit ini dan mereka percaya wabak ini adalah hukuman daripada Tuhan yang diturunkan akibat kesalahan seperti ketamakan, kekufuran, kesesatan dan juga penzinaan. Untuk mengatasi masalah ini, mereka mula memohon ampun dan bertaubat.

Ada juga di antara mereka yang percaya bahawa masalah ini dapat diselesaikan dengan menghapuskan kekufuran dan pencetus masalah dalam komuniti mereka, sebagai contoh, pembunuhan beramai-ramai telah dilancarkan terhadap Yahudi pada tahun 1348 dan 1349.


Tips Mencari Makanan Halal Di Serata Thailand

Setiap tahun, berjuta-juta rakyat Malaysia masuk ke negara jiran, Thailand bagi tujuan melancong. Thailand dikenali sebagai syurga buat pengembara dari segi makanan, hiburan, pemandangan, pantai, pulau dan banyak lagi. Sebagai seorang Muslim, untuk mencari makanan halal adalah satu kewajipan bagi saya. Sepanjang pengalaman saya di Thailand, saya ingin menceritakan sedikit tentang tips bagi mendapatkan makanan halal di seluruh Thailand.

Seperti mana yang telah ramai ketahui, bahagian selatan Thailand iaitu seperti Danok mempunyai ramai rakyat Thailand yang beragama Islam. Secara tak langsung, ia menjadi amat mudah untuk kita mendapatkan makanan halal.

Namun, bagaimana jika anda tinggal atau melawati kawasan atau satu pekan kecil yang tiada langsung makanan halal untuk dimakan? Ke manakah yang anda akan pergi bagi mendapatkan makanan halal?

Jawapannya adalah FAMILY MART. Family mart merupakan kedai serbaneka seperti 7-Eleven di Malaysia. Ada beberapa makanan di dalam Family Mart yang telah disahkan halal oleh jabatan agama Islam Thailand. Di sekitar Thailand, tidak susah untuk mencari Family Mart.

Di setiap pekan kecil akan ada satu atau dua Family Mart. Antara produk yang saya jumpai di kedai serbaneka ini adalah sosej dan juga pizza, yang mempunyai tanda halal.

Dengan harga yang agak berpatutan sekitar 39 bath (RM5), ia sudah cukup untuk mengenyangkan perut anda buat seketika. Produk ini hanya terdapat di dalam Family Mart sahaja dan tiada di dalam 7 Eleven.

Namun, jika anda tak menjumpai Family Mart, 7 Eleven Thailand juga mempunyai makanan halal termasuklah roti, air kotak, mi segera dan banyak lagi. Hanya perlu cari tanda halal.

Saya juga cadangkan untuk mencuba teh ais dari mesin air di 7-Eleven dengan berharga 24 baht (RM3) iaitu cawan yang paling besar. Halal? Teh ais ada yang tak halal ke?

Menurut rakan lain, 7 Eleven juga ada menyediakan makanan sejuk beku seperti nasi putih, nasi goreng kampung dan nasi bersama telur yang berjenama CP. Namun, bukan semua produk CP adalah halal, tetap perlu cari tanda halal, lebih selamat.

Info ini adalah percuma dari pengalaman saya sendiri dan merupakan salah satu ikhtiar hidup saya ketika mengembara.


5 Eksperimen Kejam Yang Pernah di Lakukan Ke Atas Manusia

Dengan kemajuan teknologi, bidang perubatan juga semakin maju. Malah, sebarang eksperimen yang dibuat dalam bidang perubatan juga harus mengikut garis panduan yang ketat yang telah ditetapkan oleh kerajaan.

Walau bagaimanapun, mengikut sejarah, banyak eksperimen yang telah dilakukan terhadap manusia untuk memastikan keberkesanan atau kesan sesuatu ubat atau penemuan baru. Paling menyedihkan, banyak eksperimen ini dilakukan sendiri oleh pihak kerajaan.

Di Korea Utara, terdapat banyak kem-kem rahsia yang menempatkan banyak pesalah. Mengikut seorang bekas staf penjara yang bertugas di Kem 22, 50 orang perempuan telah dipilih dalam satu eksperimen yang kejam.

Kesemua 50 orang perempuan yang dipilih telah dipaksa memakan sayur kubis yang telah dibubuh racun. Eksperimen ini bertujuan untuk menguji tahap keberkesanan racun tersebut kepada manusia. Kesemua 50 orang yang terlibat telah mati selepas mengalami 20 minit muntah dan pendarahan teruk.

Semasa Perang Dunia Ke 2, General Shiroo Ishii telah menubuhkan sebuah pasukan perubatan khas yang diberi nama Unit 371. Pasukan ini telah bertanggungjawab menjalankan pembedahan kepada pesakit tanpa menggunakan ubat bius. Semasa perang, ramai pesalah yang dipenjarakan telah dijangkiti pelbagai penyakit.

Oleh itu, pasukan ini telah membuat pembedahan kepada pesakit untuk mengeluarkan organ yang dijangkiti penyakit tanpa sebarang ubat bius secara hidup-hidup!

Dalam Projek Manhattan, beberapa orang pesakit yang telah datang ke hospital untuk mendapatkan rawatan telah disuntik dengan cecair yang mengandungi bahan radioaktif plutonium tanpa pengetahuan mereka. Eksperimen mengenai plutonium ini telah dijalankan pada tahun 1945 hingga 1947.

Akibat daripada eksperimen ini, mereka yang terlibat telah menghadapi banyak kesan-kesan pelik akibat daripada kesan radioaktif ini.

Pada 1921, Agensi Rahsia Soviet telah ditubuhkan untuk mencipta sebuah racun yang membunuh. Racun yang ingin dicipta haruslah mempunya ciri-ciri tidak mempunyai rasa dan bau agar ianya tidak dapat dikesan ketika kajian post-mortem dilakukan.

Untuk tujuan ini, pelbagai orang daripada pelbagai latar belakang umur dan tahap kesihatan telah dijadikan bahan ujikasi. Pelbagai bahan kimia seperti cyanide, curare, digitoxin dan lain-lain racun telah diberi melalui makanan atau 'ubat'. Dalam projek ini, sejenis bahan kimia diberi nama C-2 or K-2 (carbylamine-choline-chloride) telah berjaya dicipta.

Project 4.1 adalah eksperimen yang dilakukan oleh kerajaan Amerika Syarikat untuk mengetahui kesan radiasi kepada manusia. Dalam eksperimen ini, penduduk Kepulauan Marshall, Micronesia. Dalam eksperimen ini, penduduk daripada 3 kawasan berlainan telah didedahkan kepada 3 tahap radiasi - Ailinginae (69 rads), Utirik (14 rads) dan Rongerik (79 rads).

Kebanyakan mangsa yang terlibat tidak mengalami kesan dalam jangka masa pendek. Walau bagaimanapun, selepas beberapa hari mereka yang terlibat telah mengalami keguguran rambut, kerosakan kulit dan kesan-kesan lain. Pada tahu 2010, kajian yang dilakukan menemui kira-kira 55% daripada 82 orang yang terlibat pada 1954 telah menghidap kanser.


5 Syarikat Paling Kaya Di Dunia

Tiada apa yang dicari oleh syarikat-syarikat yang ditubuhkan selain daripada menjana keuntungan.

Setiap syarikat dan perusahaan mempunyai strategi dan pendekatan sendiri bagi menjana keuntungan yang amat penting untuk pertumbuhan syarikat itu sendiri.

Namun, tidak semua syarikat mampu bersaing dan kekal di medan perang yang membuatkan banyak daripada mereka tersadung lalu terjatuh menyebabkan mereka bankrap.

Dan disebalik itu juga, mereka yang berjaya merancang dan mengeksploitasikan kepakaran yang ada, pasti akan berjaya meneraju di bahagian depan ekonomi dunia.

iluminasi.com ingin berkongsi 5 syarikat yang menjana keuntungan paling tinggi di dunia.

Merupakan satu-satunya syarikat yang mengusahakan industri automotif dalam senarai ini, Toyota yang berpangkalan di Aici, Jepun ini berkeuntungan sebanyak RM1.112 trilion.

Nilai ini meninggalkan pencabar terdekatnya iaitu Volkswagen yang menjana keuntungan sebanyak RM1.094 trilion.

Toyota mempunyai 338,875 kakitangan di seluruh dunia dan merupakan pengeluar automotif terbesar di dunia.

Kenderaan ke 200 juta oleh Toyoto dikeluarkan pada tahun 2012, dan Toyota juga merupakan syarikat pertama yang berjaya mengeluarkan lebih dari 10 juta unit kenderaan setiap tahun.

Syarikat Sinopec Group atau China Petrochemical Corporation merupakan anak syarikat kepada China National Petroleum Corporation yang berada di tangga ke-3 senarai ini.

Ia merupakan syarikat minyak terbesar di Asia dan perusahaan petrokimia yang ditadbir oleh Majlis Negeri Republik China yang terletak di Chaoyangmenwai, Beijing.

Pada tahun 2007, Sinopec Ground berada di tangga pertama dalam senarai 500 Syarikat Terbaik di China dengan keuntungan tahunan melebihi RM650 billion.

Dan pada tahun 2017, ia menjadi syarikat ke-4 yang mengaut keuntungan paling tinggi di dunia dengan sebanyak RM1.264 trilion.

Juga merupakan syarikat dari China dalam senara ini, China National Petroleum Corporation yang diasaskan pada tahun 1988 menjalankan perusahaan dalam industri penapisan minyak mengaut keuntungan sebanyak RM1.286 trilion hanya dalam masa 29 tahun sahaja.

Ia dimiliki oleh kerjaan china dan merupakan satu kuasa besar dalam perusaahaan ini, yang juga beroperasi di Timur Tengah serta Rusia, seperti syarikat-syarikat minyak yang lain.

China National Petroleum Corporation yang beribu pejabat di Wilayah Dongcheng, Beijing ini mempunyai kakitangan seramai 1,636,532 orang.

Pada tahun 1986, Republik China telah melakukan satu inisiatif untuk memperbaharui sektor kuasa negara dan ia dilakukan dalam 3 peringkat.

Pada peringkat terakhir iaitu tahun 2002, Majlis Negeri Republik China ingin menstruktur semula sistem tenaga elektrik China untuk memberikan persaingan sihat kepada syarikat yang terbabit dan ketika ini lah State Grid Corporation of China (SGCC) diasaskan sebagai syarikat utiliti elektrik.

Dalam hanya 15 tahun beroperasi, State Grid Corporation berjaya menduduki tempat kedua sebagai syarikat berkeuntungan kedua tertinggi di dunia, iaitu sebanyak RM1.417 trilion.

Ia mempunyai kakitangan seramai 927,839 serta pelanggan seramai 1.1 billion iaitu hampir 80% daripada populasi China.

Mungkin ada yang tak pernah mendengar nama syarikat ini kerana ia tiada di Malaysia, namun Walmart adalah syarikat terkaya di atas muka bumi dengan keuntungan sebanyak RM2.089 trilion.

Syarikat ini telah diasaskan oleh Sam Walton pada tahun 1962 yang mana kini telah berkembang dan mempunyai 11,695 buah cawangan di 28 buah negara dengan hampir 2.3 juta orang pekerja.

Sam Walton merupakan pekerja makan gaji sehinggalah pada beliau meletakkan jawatan, dan telah membeli satu cawangan kedai runcit Ben Franklin dari syarikat Butler Brothers pada tahun 1945.

Sam mempunyai visinya yang tersendiri iaitu menjual produk dengan harga yang murah. Ia akan membuatkan penjualan menjadi tinggi walaupun keuntungan sedikit.

Visinya itu sememangnya tepat dan meletakkan syarikat peruncitan ini sebagai syarikat terkaya di dunia pada hari ini.


10 Kesilapan Ibu Bapa Dalam Mendidik Anak-Anak

Anak-anak ibarat selembar kain putih, ibu bapa lah yang bertanggungjawab mencorakkan mereka. Mereka lahir ke dunia tanpa apa-apa pengetahun dan segala tindakan dan perbuatan mereka adalah berasal daripada ajaran ibu bapa sendiri. Jika ibu bapa bertutur dalam Bahasa Melayu, sudah tentu anak akan berbahasa Melayu. Begitu juga dengan segala perkara.

Namun, kadang-kadang ibu bapa tidak sedar beberapa perkara yang mereka lakukan mampu memberikan kesan negatif kepada tumbesaran minda dan rohani anak-anak. iluminasi.com ingin berkongsi 10 kelakuan negatif anak-anak yang berpunca daripada tindakan ibu bapa sendiri.

Jika anak-anak anda berbohong, itu bermaksud tindakan anda terlalu tegas atau memberikan hukuman yang sangat keras terhadap kesilapan lalu.

Lumrah kanak-kanak kecil melakukan kesalahan, namun sebagai ibu bapa kita harus bijak untuk menghukum mereka.

Jangan terlalu menekan, sebaliknya menasihati dengan baik dan terangkan akibat yang akan berlaku jika mereka berterusan begitu. Lama-lama mereka akan faham.

Jika anda sedang melakukan sesuatu dan datang anak-anak dan sengaja mengganggu anda, itu tandanya mereka tidak mendapat perhatian dan sentuhan kasih sayang yang secukupnya.

Kanak-kanak yang cukup kasih sayang biasanya akan lebih bebas melakukan perkara yang mereka suka dan kurang mengganggu kerana mereka tahu mereka akan dapat perhatian daripada ibu bapa bila perlu.

Jika anda anda tidak mempunyai keyakinan diri, ini bermaksud anda lebih banyak memberi nasihat dengan cara yang tak betul termasuklah membebel, daripada memberi dorongan dan sokongan.

Dorongan dan sokongan dari ibu bapa merupakan kunci utama untuk meningkatkan keyakinan diri anak-anak kerana ibu bapa merupakan idola mereka. Jika idola mereka sendiri sering mengkritik segala kesalahan, mereka akan berasa rendah diri di hadapan orang luar.

Jika anak anda berkelakuan biadab dan kurang ajar, itu bermaksud ibu bapa sendiri atau orang sekeliling yang bersikap begitu dan memperlihatkan kelakuan sebegitu di hadapan mereka.

Segala tindakan ibu bapa akan dicontohi oleh anak-anak, jadi jika bertengkar elakkan daripada menggunakan kata-kata kesat atau bertindak kasar. Jika boleh, jangan bergaduh di hadapan anak-anak.

Jika anak anda masih berasa tidak cukup dan mengambil barangan yang bukan kepunyaanya walaupun anda telah memberikan segala benda, itu bermaksud anda tidak memberikan anak-anak anda ruang dan kebebasan untuk memilih.

Kadang-kadang ibu bapa hanya memikirkan apa yang mereka mahu untuk anak-anak dan berasa yang ibu bapa lebih tahu, tanpa bertanya kepada anak-anak apa yang mereka suka dan mahu. Tak semua benda yang kita rasa anak kita perlu dan mahu itu adalah terbaik untuk mereka.

Jika anak-anak berasa cemburu terhadap orang lain, itu bermaksud anda terlalu membanding-bandingkan mereka dengan orang lain.

Pemikiran anak-anak tidak seluas kita dan jika anda selalu membandingkan mereka dengan orang lain, mereka hanya akan fikir anda lebihkan orang lain dan tak sayangkan mereka, padahal anda tidak bermaksud begitu.

Jika anda anda menjadi penakut itu bermaksud anda terlalu cepat membantu mereka di saat mereka melalui cabaran atau kesukaran.

Kadang-kadang perkara itu tidaklah seteruk seperti yang disangkakan tetapi apabila ibu bapa terlalu berlebihan dalam melindungi anak-anak, mereka akan berfikir bahawa perkara itu sangat menakutkan yang membuatkan mereka menjadi penakut.

Biarkan mereka berhadapan dengan cabaran itu dan berikan mereka semangat, supaya mereka boleh berhadapan dengan situasi tersebut nanti.

Jika anak-anak tidak menghormati orang lain, itu bermaksud kita sendiri yang mengajar mereka begitu. Ibu bapa yang selalu memerintah dan mengarah anak-anak seperti seorang boss tanpa memikirkan perasaan mereka akan melahirkan anak-anak yang tidak akan mementingkan perasaan orang lain juga.

Jika anak-anak mudah marah, ia bermaksud bahawa anda tidak cukup memuji dan menghargai apabila mereka berkelakuan baik. Anda perlu peka akan setiap perkara yang dilakukan oleh anak-anak, dan jika ia patut dipuji, lontarkan pujian supaya mereka rasa dihargai.

Jika mereka rasa tidak dihargai, mereka akan mudah buat perangai kerana mereka tahu mereka akan dapat perhatian ibu bapa jika melakukan perkara negatif.

Jika anak-anak anda menjadi seorang yang perahsia dan pendiam, itu bermakna anda sering membesarkan perkara yang menyentuh tentang diri mereka.

Tindakan ini hanya akan membuatkan mereka berasa rendah diri dan tidak mahu lagi berkongsi apa sahaja yang berlaku terhadap mereka kerana mereka tahu anda hanya akan meremehkan atau tidak memberi sokongan kepada mereka.


Kanser Boleh Dikesan Melalui Ujian DNA Darah - Kajian

Kanser merupakan antara pembunuh utama manusia pada zaman kini. Dengan peningkatan penghidap kanser di seluruh dunia, ia semakin membimbangkan. Maka tidak hairanlah banyak organisasi seluruh dunia telah melaburkan berjuta-juta ringgit untuk membuat penyelidikan mengenai kanser.

Antara penyedikan yang dibuat termasuklah mengenai simptom, pengesanan awal dan juga cara mengubatinya. Terbaru, sepasukan saintis daripada John Hopkins University telah berjaya menjalankan ujian darah untuk mengesan tanda-tanda kanser melalui DNA darah. Ianya satu bentuk penemuan yang membanggakan dalam usaha untuk mempertingkatkan keberkesanan ujian saringan bagi mengesan tanda-tanda awal kanser pada seseorang yang masih kelihatan sihat.

Dalam ujian darah tersebut, kumpulan tersebut dapat mengenalpasti perbezaan antara DNA yang terdapat pada tumor dan juga pada darah yang selalu disalahtafsir sebagai kanser. Kajian ini membuktikan bahawa usaha mengesan perubahan DNA pada darah boleh dilakukan dan penggunaan teknik dipanggil high-accuracy sequencing method dipercayai mampu mencapai objektif kajian ini.

Dalam kajian ini, sampel darah dan tisu tumor daripada 200 orang pesakit yang dikenalpasti mempunyai kanser pada tahap berlainan telah diambil daripada pesakit dari Denmark, Amerika Syarikat dan Belanda. Hasil daripada kajian ini telah dimuatkan dalam jurnal Science Translational Medicine.

Victor Velculescu, seorang professor oncology di Johns Hopkins Kimmel Cancer Center berkata, antara golongan yang mendapat manfaat daripada kemampuan untuk mengesan kanser daripada sampel darah ini adalah mereka yang sihat tetapi berisiko tinggi untuk menghidap kanser. Golongan ini termasuklah mereka yang menghisap rokok.

Mengikut Velculescu, antara halangan utama kumpulan penyelidik ini adalah untuk membuat satu uji kaji darah yang dapat menjangkakan kemungkinan kehadiran kanser tanpa mengetahui mutasi genetik yang ada ada ketumbuhan seseorang itu. Selain itu, mereka juga perlu mengurangkan kemungkinan keputusan "false positif" yang boleh menyebabkan seseorang itu menjalani rawatan yang tidak diperlukan.

Dalam merekabentuk ujian darah ini, Velculescu dan pasukannya mendapatkan sampel darah pesakit kanser dan saringan mutasi dilakukan terhadap 58 genes yang ada kaitan rapat dengan penyakit kanser. Secara keseluruhannya, mereka berjaya mengesan 62% pesakit kanser tahap 1 dan 2. Untuk tahap 3 dan 4, mereka berjaya mengesannya pada tahap keberkesanan antara 46% dan 93%. Menariknya, tiada keputusan "false positif" direkodkan.

Walaupun keputusan ujian darah tersebut amat meyakinkan, ianya masih perlu diujikaji terhadap kumpul sampel yang lebih besar. Diharapkan lebih banyak hasil positif dapat diperolehi daripada kajian ini agar kes kematian akibat kanser dapat dikurangkan.